Strategi pertembungan tiga penjuru menjadi, UMNO intai kemenangan besar PRU

Selepas melakukan uji kaji sejauh mana pertembungan tiga penjuru bakal memberi kesan dalam keputusan pilihan raya umum (PRU), UMNO kini mengintai kemenangan yang lebih besar untuk menguasai kerajaan pusat secara dominan.

Pilihan Raya Negeri (PRN) Melaka hanyalah platform umpama sebuah ‘makmal’ untuk melihat sejauh mana pertaruhan UMNO akan membuahkan hasil atau sebaliknya, ia ternyata senario pertembungan tiga penjuru memberi mereka kelebihan.

Strategi UMNO menjadi, penubuhan Muafakat Nasional (MN) bersama PAS sebenarnya adalah langkah awal sebelum kemudiaannya memerangkap blok pembangkang, Pakatan Harapan (PH) untuk bersetuju menandatangani Memorandum Persefahaman (MOU) dengan Perdana Menteri (PM) Datuk Seri Ismail Sabri Yaakob.

Kemudiaan, UMNO menggunakan alasan penyatuan ummah khususnya dikalangan orang Melayu dengan menarik Bersatu untuk keluar daripada gabungan PH dan membentuk sebuah kerajaan yang majoritinya kaum bumiputera bersama-sama rakan parti di Sabah dan Sarawak.

Muhyiddin kemudiaan membentuk Perikatan Nasional (PN) yang turut disertai PAS, Gerakan, Gabungan Parti Sarawak (GPS), Parti Bersatu Sabah (PBS) dan Parti Solidariti Tanah Airku (STAR).

Bagaimanapun, langkah penubuhan PN tidak disenangi UMNO yang dilihat sebagai saingan kepada Barisan Nasional (BN), jadi tidak hairanlah serangan demi serangan dihalakan kepada PN khususnya Muhyiddin sehingga menyebabkan didesak meletak jawatannya.

Klimaks kepada serangan tersebut adalah apabila Anwar diperalat dan dipergunakan anak muridnya dan juga Presiden UMNO, Datuk Seri Ahmad Zahid Hamidi dan rakannya, Datuk Seri Najib Razak untuk membuat pakatan bersama menjatuhkan kerajaan PN dipimpin Muhyiddin.

Zahid menipu cikgunya dan Ismail Sabri diangkat menjadi PM kesembilan, Anwar sekali lagi kempunan untuk menjadi pemimpin nombor satu negara.

Lebih tidak masuk akal lagi apabila PH sebelum ini kuat menentang salah guna dan penyelewengan kuasa pula sanggup melihat UMNO kembali berkuasa, seakan merelakan seorang PM daripada UMNO menjadi PM berbanding Muhyiddin yang tidak terpalit dengan sebarang kontroversi.

Langkah memberi UMNO kuasa dominan di Putrajaya adalah kesilapan besar PH dan Anwar yang beranggapan parti lawannya itu sudah berubah tetapi sangkaan mereka itu meleset, lihat kini apa yang berlaku kepada senario politik negara.

Satu persatu kumpulan kluster mahkamah diberikan keistimewaan dan terbaharu isu hadiah tanah RM100 juta diberikan kepada Najib. Jadi adakah UMNO sudah berubah apabila mendapat kuasa seperti yang disangkakan oleh Anwar dan PH?

Dalam krisis politik Melaka, walaupun UMNO dilihat menjadi punca tetapi pengundi masih memberikan mereka satu kemenangan besar, malah memperoleh majoriti dua pertiga.

UMNO sengaja mencipta krisis di Melaka, kerjasama diperingkat kerajaan pusat tidak dihiraukan apabila UMNO enggan berunding pembahagian kerusi dengan PAS dan Bersatu walhal Kabinet dipimpin Ismail Sabri ketika ini adalah hasil sokongan kedua-dua parti tersebut.

Hasilnya, UMNO berjaya mewujudkan situasi pertembungan tiga penjuru dan keengganan bertolak-ansur dalam pembahagian kerusi adalah cerminan sebenar sikap angkuh dan sombong parti tersebut yang tidak pernah berubah.

Pertembungan tiga penjuru adalah perjudian besar UMNO dan strategi itu ternyata berkesan kerana pengundi yang tidak menyokong mereka sudah terpecah kepada dua kumpulan.

Apabila undi terpecah, UMNO dan BN berjaya memperoleh kemenangan walaupun majoriti di setiap kawasan ditandingi rendah tetapi yang penting adalah meraih kemenangan, itu yang lebih utama dan bukan berapa banyak undi yang peroleh.

Bahkan sekiranya dicampur dengan jumlah undi yang diperoleh PN dengan PH, sudah pastinya BN tidak akan mendapat kemenangan sama sekali.

Namun, akibat pertembungan tiga penjuru kelebihan memihak kepada BN kerana mempunyai pengundi yang totok dan setia kepada mereka yang tidak berganjak.

Mengambilkira sampel kejayaan dalam PRN Melaka, UMNO dan BN kini mengintai strategi sama dengan memastikan pertembungan tiga penjuru di setiap kerusi Parlimen yang ditandingi dengan harapan ia akan membawa hasil yang sama seperti di Melaka.

UMNO dan BN begitu yakin dengan strategi mengheret semua parti yang ada di Malaysia masuk bertanding sehingga mewujudkan pertembungan banyak penjuru bakal memberi mereka kelebihan.

Jika dalam PRN Melaka, UMNO dan BN berjaya memperoleh majoriti dua pertiga maka tidak mustahil untuk mereka mengulangi kejayaan sama tetapi mereka perlu memastikan wujud pertembungan tiga penjuru dalam setiap kerusi Parlimen ditandingi.

Hanya dengan strategi pertembungan tiga penjuru, UMNO dan BN akan mampu meraih kemenangan besar.


‘Lelaki lembut’ mati selepas ambil suntikan besarkan punggung

Seorang lelaki dikatakan berperwatakan lembut yang baru mendapatkan suntikan membesarkan otot punggung daripada peniaga kosmetik ditemukan meninggal dunia dalam bilik hotel di Teluk Intan kelmarin.

Ketua Polis Daerah Hilir Perak Asisten Komisioner Ahmad Adnan Basri berkata lelaki berusia 31 tahun itu datang ke hotel berkenaan bersama rakannya pada jam 9 pagi bagi mendapatkan suntikan daripada seorang wanita dari Melaka dengan kos sebanyak RM500.

“Si mati meminta izin untuk berehat di dalam bilik kerana merasa penat selepas selesai suntikan pada kira-kira pukul 12 tengah hari sambil ditemani rakannya manakala wanita itu keluar dari hotel untuk pulang ke Melaka,” katanya dalam kenyataan semalam.

Beliau berkata si mati kemudian disedari tidak bernafas ketika terbaring pada kira-kira 3 petang sebelum rakannya menghubungi wanita itu yang datang semula ke hotel dan mendapati lelaki itu sudah tidak bergerak, lapor Bernama.

Menurutnya pihak polis segera ke hotel terbabit sebaik dimaklumkan kejadian itu dan menemukan si mati terbaring di atas katil dengan memakai baju dan tuala serta bertutup dengan selimut.

Ahmad Adnan berkata lelaki itu disahkan meninggal dunia oleh pegawai kesihatan yang hadir bersama ambulans dan mayatnya dihantar ke Jabatan Forensik Hospital Teluk Intan untuk bedah siasat.

Katanya hasil bedah siasat mendapati punca kematiannya adalah disebabkan paru-paru bengkak dan berair namun setakat ini doktor tidak dapat mengaitkan punca kematian akibat suntikan yang diambil si mati.

Beliau berkata tiada unsur jenayah dikesan dalam kejadian itu dan kes disiasat di bawah Laporan Mati Mengejut (SDR).


RM kekal susut berbanding dolar AS

Ringgit dibuka rendah berbanding dolar Amerika Syarikat (AS) pada Selasa susulan sentimen terhadap mata wang negara maju itu mengukuh menjelang mesyuarat Jawatankuasa Pasaran Terbuka Rizab Persekutuan (FOMC) pada Khamis, kata penganalisis.

Pada jam 9.01 pagi, mata wang tempatan susut kepada 4.3925/3960 berbanding dolar AS daripada 4.3870/3915 ketika ditutup pada Isnin.

Ketua Ahli Ekonomi Bank Islam Malaysia Bhd, Dr Mohd Afzanizam Abdul Rashid berkata indeks-indeks ekuiti penanda aras di AS mengalami peningkatan semula manakala hasil Perbendaharaan AS sama ada sekuriti berjangka pendek atau panjang adalah tinggi.

“Ini menunjukkan terdapat peralihan daripada kelas aset bebas risiko kepada sekuriti berisiko, iaitu ekuiti,” katanya lapor Bernama.

Beliau berkata selain itu, sentimen dalam pasaran pertukaran asing kekal terkawal kerana Rizab Persekutuan (Fed) sebagai bank pusat AS akan terus cenderung kepada kadar faedah tinggi dalam pendirian monetarinya.

“Kami percaya sentimen dalam pasaran pertukaran asing kekal dikawal oleh Fed, dinamik yang akan dihuraikan lebih teliti dalam minit mesyuarat FOMC yang akan diterbitkan pada Khamis,” katanya.

Mohd Afzanizam berkata justeru, ringgit dijangka kekal dalam julat di antara RM4.38 dengan RM4.39 hari ini.

Ringgit bagaimanapun didagangkan tinggi kebanyakannya berbanding kumpulan mata wang utama.

Unit tempatan meningkat berbanding dolar Singapura kepada 3.1925/1955 daripada 3.1933/1968 ketika ditutup pada Isnin dan naik berbanding yen Jepun kepada 3.4367/4397 daripada 3.4408/4446.

Ringgit juga tinggi berbanding pound British kepada 5.5157/5201 daripada 5.5167/5223 namun rendah berbanding euro kepada 4.6864/6901 daripada 4.6840/6888 semalam.

Semalam, dolar Singapura mencecah paras tertinggi sepanjang masa berbanding ringgit, lapor Channel News Asia (CNA).

Dolar Singapura mencapai rekod tertinggi RM3.1964 pada 1.48 tengah hari Isnin, sebahagian besarnya disebabkan oleh pengukuhan dalam dolar Singapura kemudiaan susut kepada RM3.1950 pada akhir dagangan, menurut laporan berita itu yang memetik ketua analisis FX di MonFX, Simon Harvey .


Dana disita dipulangkan, kedudukan Anwar-Zahid semakin selesa: Wan Saiful

Kedudukan Datuk Seri Ahmad Zahid Hamidi dalam UMNO nampaknya semakin kukuh dan kuat susulan keputusan dana yang disita berkait dengan syarikat pelaburan kontroversi, 1Malaysia Development Berhad (1MDB) sudah dipulangkan.

Keputusan pendakwaan menarik balik rayuan membabitkan wang UMNO yang disita baru-baru ini dan memulangkannya semula kepada UMNO menyebabkan kantung dana parti tersebut semakin banyak dan memberi kelebihan kepada anak murid kepada Perdana Menteri Datuk Seri Anwar Ibrahim itu mengukuhkan kedudukannya, kata Datuk Wan Saiful Wan Jan.

“Dalam era Anwar-Zahid ini, kantung UMNO dipenuhkan dengan dana yang sebelum ini dituduh datang dari 1MDB.

“Dengan dana hampir RM200 juta, cengkaman Zahid dalam UMNO akan lebih kuat,” kata Ketua Penerangan Bersatu itu dalam satu kenyataan ringkas di Facebook.

Jelasnya lagi, kedua-dua anak murid dan cikgu juga akan menyaksikan cengkaman Zahid dalam UMNO semakin berkuasa disamping Anwar semakin selesa menjadi Perdana Menteri (PM).

“Kedudukan Anwar sebagai PM akan lebih selesa dengan kukuhnya Zahid dalam UMNO. Bergembiralah Zahid Hamidi dan Anwar Ibrahim,” ujarnya lagi.

Terdahulu, media melaporkan pendakwaan telah menarik balik rayuannya untuk melucut hak wang milik sembilan entiti termasuk UMNO dan Wanita MCA yang dikaitkan dengan skandal penyelewengan dana 1MDB.

Pendakwaan telah gagal di peringkat Mahkamah Tinggi dan Mahkamah Rayuan bagi melucut hak wang daripada Habib Jewels Sdn Bhd, Hattatex Trading, Wanita MCA, UMNO, Badan Perhubungan UMNO Kedah serta empat individu, Perano Sdn Bhd, Binsabi Sdn Bhd dan K&Z Enterprise Sdn Bhd, menurut laporan Bernama.

Permohonan untuk melucut hak itu melibatkan sejumlah RM192,965,413.61 milik UMNO, RM300,000 daripada Wanita MCA, RM337,634.78 dan RM827,250 masing-masing daripada Perano, sebuah syarikat yang menjual hijab serta Binsabi yang membekalkan khemah, RM100,000 daripada Habib Jewels, RM138,359.60 daripada K&Z Enterprise, RM827,250 daripada Badan Perhubungan UMNO Kedah dan RM111,590 daripada Hattatex Trading.

Pendakwaan mendakwa wang yang disita adalah perkara atau bukti daripada hasil aktiviti haram yang dilakukan oleh bekas Perdana Menteri Datuk Seri Najib Razak mengikut Seksyen 4(1) Akta Pencegahan Pengubahan Wang Haram,Pencegahan Pembiayaan Keganasan dan Hasil Daripada Aktiviti Haram 2001 serta Seksyen 23 Akta Pencegahan Rasuah Malaysia 2009.

Minggu lepas, kerajaan turut menarik balik rayuan di Mahkamah Rayuan untuk melucut hak wang berjumlah RM21.7 juta milik 11 individu, entiti perniagaan dan parti politik termasuk UMNO Pekan serta Badan Perhubungan UMNO Johor yang didakwa mempunyai kaitan dengan dana 1MDB.


10 negeri catat peningkatan kes baharu semalam, Johor tertinggi

Sepuluh negeri mencatat peningkatan jangkitan baharu Covid-19 dalam tempoh 24 jam sehingga 12 tengah hari semalam, lapor Kementerian Kesihatan (KKM) menerusi laman sesawang COVIDNOW hari ini.

Johor merekodkan jumlah jangkitan tertinggi sebanyak 649 kes berbanding 485 yang dicatatkan pada Rabu, menjadikan keseluruhan kes positif di negeri itu sejak awal tahun lalu sehingga semalam meningkat kepada 222,338 kes dengan 212,952 pesakit telah sembuh.

Sehingga semalam, Johor mencatat 6,175 kes aktif, naik 207 berbanding Rabu, dengan 5,019 pesakit menjalani kuarantin di rumah; 635 dimasukkan ke PKRC; 491 ditempatkan di hospital; dan 30 pesakit dirawat di unit rawatan rapi (ICU), termasuk 22 yang memerlukan alat bantuan pernafasan.

Sejak awal tahun lalu hingga semalam, negeri itu juga merekodkan 3,709 kematian, termasuk 469 pesakit Covid-19 yang meninggal dunia sebelum dibawa ke hospital atau kes ‘brought in death’ (BID).

Negeri lain yang mencatat peningkatan kes semalam membabitkan Sabah sebanyak 579 kes berbanding 573 pada Rabu; Pahang (403 kes baharu, 367 Rabu); Kuala Lumpur (339 kes baharu, 323 Rabu); dan Negeri Sembilan (275 kes baharu, 199 Rabu).

Perak pula merekodkan 246 kes baharu semalam berbanding 200 pada Rabu; diikuti Melaka (158 kes baharu, 125 Rabu); Putrajaya (84 kes baharu, 19 Rabu); Perlis (60 kes baharu, 33 Rabu); dan Labuan (25 kes baharu, tujuh pada Rabu).

Selangor walaupun mencatat penurunan kes daripada 1,597 pada Rabu kepada 1,568 semalam, kekal menjadi negeri tertinggi merekodkan kes baharu.

Sehingga semalam negeri itu mencatat 725,661 kes positif dengan 702,534 daripadanya telah sembuh. Sebanyak 9,667 kes kematian turut dilaporkan dalam tempoh itu.

Selangor juga sehingga semalam merekodkan 14,945 kes aktif, dengan 12,402 pesakit menjalani kuarantin kendiri di rumah; 1,453 ditempatkan di PKRC; 1,001 pesakit dimasukkan ke hospital; dan 89 pesakit dirawat di ICU termasuk 51 yang memerlukan alat bantuan pernafasan.

Keseluruhannya sebanyak 2,523,290 kes positif dilaporkan sejak wabak Covid-19 melanda negara awal tahun lalu hingga semalam, dengan 2,435,459 pesakit disahkan sembuh.


Majlis Raja-Raja patut bertindak terhadap kenyataan Kit Siang hina Allah

Majlis Raja-Raja Melayu yang menjaga kesucian Islam di Malaysia diminta bertindak terhadap Penasihat DAP Lim Kit Siang yang secara terbuka membuat tafsiran mempersenda Islam dan menghina Allah.

Gerakan Pembela Ummah (UMMAH) membuat gesaan itu susulan kenyataan Kit Siang berkaitan ‘Kerajaan Allah’ yang dianggap secara terbuka telah menghina Islam.

“UMMAH juga menyeru pihak berkuasa, mufti dan Majlis Raja-Raja Melayu mengambil tindakan yang keras terhadap kenyataan yang menghina, dengan membuat tafsiran mempersenda Islam secara terbuka yang boleh membawa natijah memesongkan agama Islam di negara ini.

“Islam adalah agama Persekutuan di dalam Perkara 3(1) Perlembagaan Persekutuan. Menjaga kesucian agama Islam adalah tanggungjawab mufti dan Raja-Raja Melayu,” kata Pengerusinya Mohd Zai Mustafa.

Dalam kenyataan di Facebooknya hari ini beliau berkata UMMAH telah meneliti kenyataan yang dikeluarkan ‘De Facto’ DAP itu yang secara jelas dan terang-terangan telah menghina pengertian ‘Kerajaan Allah’ sebagaimana ditulisnya.

Agenda Daily semalam melaporkan bapa kepada Setiausaha Agung DAP, Lim Guan Eng itu menulis di dalam Facebooknya:

“If “Allah’s government” is the best form of government in Covid-19 Pandemic, why Malaysia is the last in the Economist’s global normalcy index losing out to countries none of which can claim to be “Allah’s government”.

Kiriman Kit Siang itu mendapat lebih 182 perkongsian dan lebih 602 komen yang menyokong dan membantah kenyataannya. Tetapi kira-kira 10 minit kemudian dia telah memadam kiriman itu.

Mengulas lanjut, Mohd Zai menyifatkan perbuatan Kit Siang itu sudah terlalu melampau dan keterlaluan kerana sanggup menyentuh sensitiviti agama demi politik.

“Inilah tindakan mempolitikkan agama, cuba mengelirukan dan membuat provokasi agama Islam dengan tulisan yang mempersenda dan yang melampaui batas. Perbuatan ini tidak dapat diterima oleh umat Islam di negara ini.

“Jelas, kenyataan Lim Kit Siang cuba mewujudkan kesangsian, mempersenda, memperlekehkan, memfitnah dan menyeleweng pernyataan ‘ Kerajaan Allah’ kerana berbeza fahaman politik.

“Ini adalah bukti betapa biadabnya kepimpinan DAP seperti Lim Kit Siang dan betapa halusnya permainan politik DAP untuk menanamkan kebencian dan membawa idealisme liberal dan kebebasan pemikiran dari keimanan umat Islam,” katanya.

Terdahulu, UMMAH menerusi Setiausaha Agungnya Khalil Idham Lim membuat laporan di Ibu Pejabat Polis Daerah Kerian, Perak jam 10.12 pagi tadi selepas menganggap kenyataan Kit Siang jelas mempersenda dan menghina Allah serta agama Islam.

15 Jun lalu Menteri di Jabatan Perdana Menteri (Hal Ehwal Agama), Datuk Seri Dr Zulkilfli Mohamad Al-Bakri berkata Jabatan Kemajuan Islam Malaysia (Jakim) akan menyediakan kertas kerja berhubung isu penghinaan terhadap Islam, sebelum dipersembahkan kepada Majlis Raja-Raja.

Kenyataan Zulkilfli dibuat susulan insiden beberapa penghantar makanan ditangkap selepas terbabit dalam pergaduhan dengan pelanggan yang didakwa menggunakan nama yang menyentuh sensitiviti agama.


19 murid maut ditembak di AS

Sekurang-kurangnya 19 murid dan dua individu dewasa dipercayai guru sekolah maut dalam amukan terbaharu di Amerika Syarikat apabila seorang remaja berusia 18 tahun melepaskan tembakan rambang, pada Selasa (24 Mei).

Kejadian dilaporkan berlaku di Sekolah Rendah Robb di Uvalde, Texas, kira-kira 80 batu ke barat San Antonio.

Remaja bersenjata itu, yang dikenal pasti oleh pegawai sebagai Salvador Ramos, telah mati dan dipercayai bertindak bersendirian. Gabenor Texas Greg Abbott berkata suspek berusia 18 tahun bersekolah di Sekolah Tinggi Uvalde ditembak mati oleh polis.

Kejadian itu dianggap paling ramai kematian di sekolah rendah sejak pembunuhan di Sandy Hook, Connecticut pada 2012 yang menyebabkan 26 orang terbunuh, termasuk 20 kanak-kanak berusia antara 6 dan 7 tahun.

Terdahulu, suspek dilaporkan menembak neneknya sebelum menuju ke sekolah rendah. Neneknya dimasukkan ke hospital dalam keadaan kritikal, kata Sarjan Erick Estrada dari Jabatan Keselamatan Awam Texas.

Suspek memakai sut perisai badan merempuh kenderaannya di dalam parit berhampiran sekolah sebelum cuba memasuki premis itu.

Penguat kuasa undang-undang cuba menghalang suspek tetapi dia dapat masuk ke kawasan sekolah, di mana dia “memasuki beberapa bilik darjah dan mula melepaskan tembakan rambang, kata Estrada.

Dua daripada anggota polis turut terkena tembakan, namun tidak mengalami kecederaan serius dengan pihak berkuasa menjelaskan suspek bertindak sendirian.

Sementara itu, Ketua Jabatan Gabungan Bebas Sekolah Uvalde, Pete Arredondo, berkata mayat pelajar terdiri daripada murid gred dua, tiga dan empat.

Hospital Universiti di San Antonio di Twitter berkata, pihaknya menerima dua mangsa tembakan di Uvalde, masing-masing seorang wanita berumur 66 tahun dan kanak-kanak perempuan berusia 10 tahun, dalam keadaan kritikal.

Amukan di Texas adalah kejadian terbaru dalam siri tembakan besar-besaran di sekolah di Amerika Syarikat ((AS) yang mengejutkan dunia dan mencetuskan perdebatan sengit antara penyokong kawalan senjata lebih ketat dan penentang undang-undang boleh menjejaskan hak rakyat untuk memegang senjata.

Pada 2018, seorang bekas pelajar di Marjory Stoneman Douglas High School di Parkland, Florida, membunuh 17 pelajar dan pendidik.


Singapula kurangkan subsidi rawatan Covid-19, kehidupan kembali normal

Ketika Singapura secara beransur-ansur kembali kepada keadaan normal dan penduduk sudah belajar untuk hidup bersama Covid-19, skim pembiayaan rawatan berkaitan Covid akan dikemas kini, kata Kementerian Kesihatan Singapura (MOH) pada Jumaat (10 Jun).

Sebagai sebahagian daripada tindak balas kerajaan terhadap pandemik itu, rawatan Covid-19 disediakan “dengan bayaran yang sangat rendah atau percuma”, kata MOH dalam kenyataan hari ini.

Ini melebihi bantuan penjagaan kesihatan sedia ada dalam bentuk subsidi kerajaan, MediSave, MediShield Life dan MediFund (S+3Ms).

“Apabila kehidupan kembali normal dan kita semakin hidup dengan Covid-19 sebagai penyakit endemik, kita perlu mengurangkan secara progresif dasar subsidi pandemik, dan kembali kepada rangka kerja pembiayaan penjagaan kesihatan S+3Ms,” kata kementerian itu.

Sejak Februari 2020, lebih 1,000 Klinik Persediaan Kesihatan Awam (PHPC) telah diaktifkan untuk menyediakan penjagaan bersubsidi bagi pesakit yang mengalami gejala jangkitan pernafasan, sama ada disebabkan oleh Covid-19 atau tidak.

Penduduk Singapura membayar kadar subsidi S$10 manakala warga emas Generasi Perintis dan Generasi Merdeka dikenakan kadar yang lebih rendah iaitu S$5.

Mulai 1 Julai, subsidi di PHPC dan poliklinik untuk rawatan jangkitan pernafasan akan kembali ke tahap pra-Covid-19.

Yuran subsidi tidak akan dikenakan lagi, tetapi rakyat Singapura akan terus menerima subsidi semasa di bawah Skim Bantuan Kesihatan Komuniti (CHAS) di klinik pengamal am (GP) CHAS.

Ini tidak memberi kesan kepada ujian pantas antigen (ART) dan ujian tindak balas rantai polimerase (PCR).

PHPC dan poliklinik akan terus menyediakan ujian swab yang dibiayai kerajaan kepada individu bergejala yang layak tanpa sebarang bayaran, kata MOH.

Pada masa ini, kes Protokol 2 yang memerlukan penjagaan teleperubatan menikmati subsidi penuh. Kes Protokol 2 adalah mereka yang bergejala ringan, berisiko rendah, dan pulih daripada Covid-19 di rumah.

Subsidi penuh untuk teleperubatan akan dihentikan, tetapi rakyat Singapura akan terus menerima subsidi CHAS jika mereka melawat klinik CHAS GP untuk rawatan.

Individu di bawah Protokol 1 – mereka yang mempunyai risiko perubatan yang tinggi atau mengalami simptom yang teruk, tetapi dibenarkan pulang ke rumah untuk pemulihan dan di bawah pengawasan teleperubatan – akan terus menikmati penjagaan teleperubatan bersubsidi penuh.


Kenapa Anwar keberatan nak lawan Zahid di Bagan Datuk?

Semalam, Datuk Seri Anwar Ibrahim menafikan lagi kononnya akan bertanding di kerusi Parlimen Ampang, nampaknya secara tidak langsung beliau masih tidak selesai memilih tempat untuk bertandingnya.

Ketua Pembangkang itu belum tahu kerusi mana hendak ditandinginya, jadi semasa sedang membuat pemilihan tersebut apa salahnya beliau menimbang untuk juga bertanding di kerusi Bagan Datuk dan melawan anak muridnya yang dicintai tersebut.

Seperti artikel terdahulu, Anwar dicadangkan untuk melawan Presiden UMNO, Datuk Seri Ahmad Zahid Hamidi bagi membuktikan kemampuan dan kehebatannya untuk melawan anak murid yang sebelum ini secara tiba-tiba membuat pusingan U tidak menyokongnya untuk menjadi Perdana Menteri (PM).

Dengan hanya memenangi majoriti lima ribu lebih sahaja sebelum ini, kehadiran Anwar di Bagan Datuk pastinya akan memberi cabaran sengit dan tidak ditolak boleh menumbangkan UMNO yang sejak sekian lama menguasai kawasan tersebut.

Jika Anwar berani bertanding di Port Dickson yang sebelum ini menjadi kerusi tradisi UMNO dan Barisan Nasional, masakan beliau tidak boleh mengulangi sekali lagi kemampuannya untuk bertanding di kerusi yang baharu.

Keputusan bertanding di Bagan Datuk mungkin akan memberi kelebihan kerana sebagai cikgu kepada anak muridnya pasti pengundi akan memilih seorang cikgu kerana jasa didikannya yang pernah dicurahkan kepada para pelajar.

Daripada satu sudut lain, pemilihan Bagan Datuk akan menunjukkan Anwar sebagai seorang ketua yang berani mengambil risiko bertanding di kerusi yang tidak selamat dan ia pastinya akan menyebabkan rakyat mempunyai rasa hormat kepadanya.

Tambah-tambah calon lawannya seorang yang berdepan puluhan pertuduhan kes mahkamah, jadi laungan integriti dan menolak budaya korup rasuah adalah signifikan sekiranya Anwar bertembung dengan lawan yang terpalit dengan salah laku dan penyelewengan.

Namun, sehingga hari ini Presiden PKR itu masih belum memuktamadkan kerusi Parlimen yang bakal ditandinginya atau masih mencongak-congak kerusi selamat dan mudah untuk dimenangi?

Jika Anwar menolak untuk bertanding di Bagan Datuk, para pengundi sewajarnya perlu lebih berhati-hati kerana tidak mustahil kedua-dua mereka masih mempunyai perancangan di belakang tabir seperti yang pernah mereka lakukan dahulu.

Bukannya rakyat tidak tahu peranan Anwar dan Zahid sebelum ini yang berpakat dalam menjatuhkan kerajaan walaupun semasa sedang berdepan penularan Covid-19.

Jadi tidak mustahil juga selepas ini mereka berdua boleh berpakat sekali lagi, mungkin untuk membentuk kerajaan campuran bersama selepas pilihan raya umum ke-15 (PRU-15).

Di luar nampak bergaduh dan berperang, tetapi sebaliknya kedua-dua mereka mempunyai satu matlamat iaitu untuk menguasai kerajaan secara dominan.

Zahid perlu secepat mungkin untuk mengelak daripada nasib menimpa rakan karibnya, Datuk Seri Najib Razak akan berlaku terhadapnya juga, sementara Anwar pula yang sekian lama mengimpikan jawatan PM pasti tidak mahu peluang dilepaskan sekali lagi.

Tetapi Anwar perlu sedar, sokongan daripada blok pembangkang sahaja tidak mencukupi untuk menobatkannya sebagai PM, sebaliknya perlu mendapatkan lebih banyak sokongan khususnya daripada UNNO dan mungkin juga daripada pertolongan anak muridnya.


287 rakyat Malaysia pulang dari luar negara hari ini positif Covid-19

Seramai 287 lagi rakyat Malaysia yang pulang dari luar negara disahkan dijangkiti Covid-19 dalam tempoh 24 jam sehingga 12 tengah hari tadi.

Ketua Pengarah Kesihatan Tan Sri Dr Noor Hisham Abdullah berkata 36 lagi kes import yang dikesan dalam tempoh itu melibatkan rakyat asing.

“Manakala daripada 2,888 jangkitan baharu hari ini, 2,565 adalah kes tempatan yang turut melibatkan 85 bukan warganegara Malaysia,” katanya dalam kenyataan hari ini.

Semalam, sebanyak 299 kes import positif Covid-19 dikesan, termasuk 265 kes yang melibatkan rkyat tempatan dan 34 warga asing.

Berdasarkan angka hari ini dan statistik laman sesawang Kementerian Kesihatan (KKM), Covidnow, jumlah kes import sejak awal penularan virus Covid-19 di negara ini pada Februari 2020 lalu, kini mencecah 11,169 kes.

Dalam kenyataan situasi semasa jangkitan Covid-19 dan banjir hari ini, Dr Noor Hisham memaklumkan 2,714 pesakit disahkan sembuh dalam tempoh 24 jam itu.

Angka itu katanya menjadikan kumulatif pesakit sembuh kepada 2,714,614 kes atau 97.4 peratus daripada 2,786,219 kumulatif kes positif.

Sehingga hari ini, seramai 248 pesakit masih dirawat di unit rawatan rapi (ICU) dengan 117 daripadanya memerlukan alat bantuan pernafasan.

“Sebanyak satu kluster baharu dikesan hari ini menjadikan keseluruhannya 6,159 kluster dengan 5,987 telah ditamatkan dan 172 lagi masih aktif.

“Daripada 2,888 kes harian yang dilaporkan pada hari ini, 36 kes atau 1.2 peratus adalah kategori 3, 4, dan 5; dan 2,852 kes (98.8 peratus) lagi adalah terdiri daripada kategori 1 dan 2,” katanya.

Dr Noor Hisham juga memaklumkan tiga kes baharu positif Covid-19 dalam kalangan mangsa banjir dikesan hari ini menjadikan kes terkumpul sebanyak 469 kes.

Tiada kes baharu yang melibatkan mangsa banjir di pusat pemindahan sementara dan jumlahnya masih kekal seramai 15 individu.

Menurutnya sehingga jam 3 petang tadi sembilan kes baharu penyakit berjangkit dilaporkan dalam kalangan mangsa banjir menjadikan kumulatif sebanyak 2,411 kes.


4,519 kes baharu Covid-19, kes di Selangor paling tinggi

Sebanyak 4,519 jangkitan baharu Covid-19, dilaporkan di seluruh negara dalam tempoh 24 jam, meningkat sedikit daripada hari sebelumnya.

Semalam negara mencatatkan sebanyak 4,498 kes jangkitan baharu iaitu tertinggi sejak Februari dengan Selangor, Sarawak dan Kuala Lumpur melaporkan kes harian tertinggi.

Ketua Pengarah Kesihatan, Tan Sri Dr Noor Hisham Abdullah berkata, pertambahan itu menjadikan jumlah keseluruhan kes kumulatif Covid-19 sebanyak 436,944 dengan jumlah keseluruhan kematian pula ialah sebanyak 1,657.

“Terdapat lima kes import yang melibatkan warganegara manakala sebanyak 4,514 kes tempatan dengan 3,964 daripadanya adalah warganegara dan 550 bukan warganegara,” katanya ketika sidang akhbar perkembangan terkini Covid-19 hari ini.

Katanya hari ini mencatatkan 25 kematian, sementara kes yang sembuh adalah sebanyak 2,716.

“Dalam pada itu, 363 kes dirawat di Unit Rawatan Rapi (ICU) dengan 210 memerlukan bantuan alat pernafasan,” katanya lagi.


48.0 peratus kanak-kanak telah terima dos pertama vaksin Covid

Tinggal tiga hari sahaja lagi sebelum Program Imunisasi Covid-19 Kebangsaan Kanak-Kanak (PICKids) akan berakhir pada 31 Mei ini, namun jumlah mereka yang berusia lima hingga 11 tahun yang menerima suntikan vaksin masih rendah.

Sejak dilancarkan pada 3 Februari lalu hingga semalam, sebanyak 2,854,428 dos vaksin Covid-19 telah diberikan kepada golongan berkenaan.

Daripada jumlah itu, seramai 1,152,515 atau 32.5 peratus telah lengkap menerima dua dos, manakala 1,701,913 atau 48.0 peratus lagi menerima dos pertama, lapor Kementerian Kesihatan (KKM), hari ini.

Semalam sahaja, seramai 8,273 kanak-kanak telah menerima suntikan dos kedua, sementara 7,942 lagi menerima dos pertama.

Selepas 31 Mei, kanak-kanak yang telah berusia lima tahun hingga bawah 12 tahun tidak lagi diberikan vaksin Covid-19 secara percuma di bawah PICKids. Mereka perlu mendapatkan vaksin itu yang ditawarkan secara berbayar di klinik swasta.

Bagaimanapun, pengecualian diberikan kepada kanak-kanak yang terpaksa membatalkan janji temu sebelum atau pada 31 Mei 2022, akibat jangkitan Covid-19.

Vaksinasi akan diberikan kepada mereka secara walk-in di Klinik Kesihatan dalam tempoh enam minggu selepas sembuh atau selewat-lewatnya pada 30 Ogos 2022.

Sementara itu, sebanyak 97.6 peratus atau 22,974,021 individu dewasa telah melengkapkan dua dos vaksin Covid-19, sementara 23,250,491 atau 98.8 peratus lagi menerima sekurang-kurangnya satu dos.

Seramai 16,091,882 atau 68.4 peratus individu dewasa juga telah menerima suntikan dos penggalak.

Sejak September tahun lalu pula, seramai 2,912,165 atau 93.6 peratus remaja berusia 12 hingga 17 tahun telah menerima dua dos, sementara 3,008,698 atau 96.9 peratus menerima dos pertama.

Keseluruhannya lebih 70.87 juta dos vaksin Covid-19 telah diberikan sejak Februari tahun lalu kepada populasi Malaysia, termasuk rakyat asing.


Annuar komited pastikan KKMM lebih proaktif, diperkasa

Tan Sri Annuar Musa yang dilantik semula membarisi Jemaah Menteri dalam Kabinet Perdana Menteri Datuk Seri Ismail Sabri Yaakob memberi jaminan akan memikul tugas baharu sebagai Menteri Komunikasi dan Multimedia dengan beramanah.

Dalam kenyataan hari ini, beliau komited untuk merangka hala tuju kementerian itu supaya lebih proaktif dan menyumbang kepada kemakmuran negara supaya seluruh Keluarga Malaysia memperoleh manfaat.

Ahli Parlimen Ketereh itu berkata, Kementerian Komunikasi dan Multimedia (KKMM) memainkan peranan penting terutama ketika negara berdepan pelbagai cabaran pandemik Covid-19, pemulihan ekonomi serta keperluan pemerkasaan sektor digital selain membela kehidupan rakyat.

Dalam pentadbiran kerajaan Tan Sri Muhyiddin Yassin sebelum ini, beliau memegang portfolio Menteri Wilayah Persekutuan.

Istiadat mengangkat sumpah jawatan akan diadakan di hadapan Yang di-Pertuan Agong di Istana Negara, Isnin ini.

“Saya menjunjung kasih di atas limpah perkenan Yang di-Pertuan Agong,Al-Sultan Abdullah Ri’ayatuddin Al-Mustafa Billah Shah atas perkenan baginda melantik saya sebagai Menteri KKMM dalam Kabinet pimpinan Perdana Menteri, Datuk Seri Ismail Sabri Yaakob.

“Saya juga mengucapkan penghargaan dan terima kasih atas kepercayaan Perdana Menteri yang memilih saya menganggotai Kabinet beliau. Kepercayaan dan amanah yang diberikan ini adalah satu penghormatan yang amat besar buat diri saya, rakyat di Parlimen Ketereh dan juga kepada UMNO serta Barisan Nasional yang saya wakili,” katanya.

Annuar berkata, beliau akan berusaha sedaya upaya memikul tugas serta amanah yang diberikan sebaik mungkin.

Justeru, beliau berharap mendapat kerjasama penuh daripada seluruh pegawai dan keluarga KKMM serta agensi di bawahnya.

“Semoga Allah mempermudahkan segala urusan dan kita dapat bekerjasama dalam satu saf yang tersusun di bawah kepemimpinan Perdana Menteri Malaysia kesembilan,” katanya.


Terpaksa guna kontena khas simpan jenazah Covid-19 di Hospital Sg Buloh

Kontena khas terpaksa disediakan Jabatan Perubatan Forensik Hospital Sungai Buloh sebagai tambahan tempat menyimpan jenazah atau mayat mangsa Covid-19 selepas kapasiti tempat penyimpanan sedia ada sudah hampir penuh.

Sementara itu, Kementerian Kesihatan Malaysia (KKM) menerusi hantaran di Twitter memaklumkan enam lagi kematian dilaporkan di hospital tersebut hari ini.

Menurut kenyataan itu lagi, lebih 80 peratus kematian akibat jangkitan COVID-19 di negara ini adalah daripada golongan berusia dan menghidap lebih satu penyakit kronik atau komorbiditi.

“Kebanyakan mereka mendapat jangkitan daripada ahli keluarga terdekat. Jika anda tinggal bersama golongan berisiko tinggi, lindungi diri anda untuk anda melindungi mereka,” menurut kenyataan KKM.

Sebanyak 3,780 kes Covid-19 dengan 36 kematian direkodkan hari ini manakala kes sembuh pula adalah 3,990.

Selain itu, 520 pesakit dirawat di Unit Rawatan Rapi (ICU) dengan 272 daripada mereka memerlukan alat bantuan pernafasan dan kes aktif COVID-19 di seluruh negara kini berjumlah 42,135.


Isu audio Zahid, Reezal Merican gesa segerakan pemilihan UMNO

Pemilihan UMNO perlu disegerakan bagi menamatkan spekulasi yang terpalit dengan Presiden parti, Datuk Seri Ahmad Zahid Hamidi ekoran penularan klip audio baru-baru ini, gesa Datuk Seri Reezal Merican Naina Merican.

Ahli Majlis Kerja Tertinggi UMNO itu berkata pemilihan parti adalah jalan keluar bagi merungkai kemelut dalaman melanda UMNO yang berpunca daripada Zahid dan ia perlu diadakan dengan segera.

“Pemilihan adalah satu jalan keluar yang saya fikir cukup demokratik. Jika Presiden dulu diberi mandat secara demokratik dan kalaulah buat pemilihan semula atau sudah ada pilihan lain, biarlah proses demokrasi juga yang menjadi penentu pemilihannya,” katanya dipetik Utusan Malaysia.

Pada masa sama, Reezal Merican juga mahu pemilihan UMNO dijalankan tahun ini kerana beranggapan masanya telah tiba untuk akar umbi memilih mandat baharu bagi mengemudi parti itu.

Zahid kini berdepan kecaman daripada pemimpin akar umbi UMNO yang secara terbuka mendesaknya supaya meletak jawatan selepas penularan klip audio tersebut.

Beberapa pemimpin utama UMNO sudah mendesak Zahid meletak jawatan secara terbuka, antaranya veteran UMNO, Tengku Razaleigh Hamzah dan Ahli Parlimen Padang Rengas Datuk Seri Nazri Aziz dan beberapa pemimpin bahagian yang lain.

Zahid sudah membuat penafian dan juga mengarahkan satu laporan polis dibuat bagi mencari dalang yang menularkan klip audio tersebut.

Semalam, Agenda Daily melaporkan satu klip audio suara mirip Anwar dan Zahid sedang berbincang strategi politik selepas Perhimpunan Agung UMNO 2020 (PAU) baru-baru ini.

Perbualan kedua-dua pemimpin itu sangat mesra dengan saling bertukar pandangan berhubung ucapan perwakilan ketika perhimpunan baru-baru ini.


Covid-19: 52 kematian pada Jumaat

Seramai 52 pesakit Covid-19 meninggal dunia dalam tempoh 24 jam semalam (25 Mac 2022), turun berbanding 64 kes yang dicatat pada Khamis, kata Kementerian Kesihatan (KKM) hari ini.

Jumlah itu termasuk 15 pesakit yang meninggal dunia di luar fasiliti kesihatan sebelum dibawa ke hospital atau kes ’brought in death’ (BID).

Angka terbaharu itu menjadikan kumulatif kematian sejak awal 2020 lalu hingga semalam meningkat kepada 34,717 kes, termasuk 7,318 kes BID.

Bagaimanapun, tiada maklumat dinyatakan sama ada 15 kes BID itu turut membabitkan 262,122 individu yang diarah menjalani kuarantin di rumah kerana positif Covid-19 tahap rendah.

Sebanyak 20 daripada kes kematian semalam membabitkan individu tidak divaksinasi; lengkap divaksin (16); menerima dos penggalak (14); dan belum lengkap vaksinasi (dua kes).

Kuala Lumpur, Labuan dan Putrajaya, tidak mencatat sebarang kes kematian akibat Covid-19, semalam.

Statistik laman sesawang CovidNOW menunjukkan Selangor mencatat 11 kes kematian semalam, menjadikan kumulatif sebanyak 10,488 kes.

Sehingga semalam, Selangor mencatat 1,141,078 kumulatif positif, dengan 1,035,942 pesakit telah sembuh, dan 94,648 kes masih aktif.

Daripada jumlah kes aktif itu, seramai 93,151 pesakit menjalani kuarantin di rumah; 269 ditempatkan di PKRC; 1,184 dimasukkan ke hospital; dan 44 pesakit dirawat di ICU, dengan 21 daripadanya memerlukan alat bantuan pernafasan.

Sementara itu, Johor dan Kedah masing-masing mencatat lapan kes kematian, diikuti masing-masing enam di Pahang serta Perak, dan Pulau Pinang (empat kes).

Kelantan dan Sabah pula masing-masing mencatat dua kes kematian, dan masing-masing satu kes di Melaka, Negeri Sembilan, Perlis, Sarawak, serta Terengganu.


Kalah dua kali di Pulai, Nur Jazlan yakin dapat yakinkan ahli UMNO sokong calon PH

Datuk Nur Jazlan Mohamed yakin dapat menyakinkan ahli-ahli UMNO untuk menyokong calon Pakatan Harapan (PH) yang bertanding dalam Pilihan Raya Kecil (PRK) Parlimen Pulai kali ini.

Nur Jazlan kalah dalam dua Pilihan Raya Umum (PRU) sebelum ini di Pulai, bagaimanapun kali ini memberi jaminan akan bekerja untuk membantu calon kerajaan campuran, Suhaizan Kaiat bagi memenangi dalam PRK tersebut.

“UMNO ada lain budaya, kalau perlu dipujuk saya kena pujuk, ada dua minggu untuk pujuk mereka, bukan segelintir mereka tidak mahu bersama tetapi mungkin ada keberatan untuk mereka sokong.

“Namun jika kita dapat pujuk mereka untuk sokong calon PH, kita akan capai kemenangan,” katanya dipetik laporan MalaysiaGazette.

Nur Jazlan semalam melancarkan Bilik Gerakan P161 Pulai di Taman Perling malam tadi.

Sebelum ini tular kain rentang yang digantung di sini tertulis ‘Kami cawangan-cawangan UMNO Bahagian Pulai menolak calon PH’.

Selain itu, Nur Jazlan mengakui masih berasa kekok dengan kerjasama politik antara dua gabungan politik tersebut menerusi Kerajaan Perpaduan hari ini termasuk berucap atas pentas PH.

Ahli Majlis Kerja Tertinggi UMNO itu turut tidak mahu menggunakan slogan reformasi kerana merasakan tidak lagi relevan sebaliknya tumpu kerjasama politik dua gabungan itu untuk melakukan perubahan positif dalam negara.

“Saya tidak mahu menggunakan ayat ‘reformasi’, saya tidak mahu mendengar ia lagi. Masa untuk reformasi sudah habis. Kini adalah masanya untuk mengubah haluan negara,” katanya yang merujuk slogan reformasi yang sering dilaungkan Datuk Seri Anwar Ibrahim dan penyokong PH.

Dalam perkembangan lain, Nur Jazlan menggesa pengundi khususnya masyarakat Cina di Parlimen Pulai untuk keluar mengundi kerana kunci kemenangan PH pada PRU-15 adalah kerana sokongan pengundi Cina.

“Kerusi ini nampak seperti kerusi mudah buat PH namun kemenangan Allahyarham Datuk Seri Salahuddin Ayub adalah berdasarkan undi Cina tetapi kalau masyarakat Cina tidak datang undi 9 September ini, saya khuatir akan jadikan kerusi ini tergugat,” katanya.

Pada PRK Parlimen Pulai, Suhaizan yang merupakan bekas Speaker DUN Johor dan pernah menggalas jawatan Setiausaha Politik kepada Salahuddin akan bertemu dengan calon PN, Zulkifli Jaafar dan calon bebas, Samsudin Mohamad Fauzi.


Isu ideologi yang tidak dipandang, bukan hanya adab

Kita perlu sedar bahawa hari ini kita sedang dihurung dengan isu ideologi yang kritikal. Apa yang dilontarkan mengenai istilah ‘take beer’, kemudian penghinaan secara terbuka terhadap institusi istana dan sebagainya bukanlah boleh diurus hanya dengan mengulas bab adab.

Sebaliknya ia perlu diurus dengan kefahaman terhadap ideologi-ideologi. Ini kerana boleh jadi ideologi-ideologi ini meresap ke dalam gerakan Islam. Sekalipun berkopiah, tetapi boleh jadi diresapi dengan ideologi Barat sekiranya tidak mahir mengenai selok-belok ideologi Barat itu.

Imam al Ghazali ada menyatakan di dalam المنقذ من الضلال mengenai bagaimana ilmuan pada zamannya sukar berhadapan dengan serangan pemikiran. Antaranya disebabkan tidak memahami betul-betul mengenai ideologi.

Kita perlu muhasabah. Kita kerap kali tidak mengambil peduli, atau tidak serius untuk mengetengahkan isu ideologi. Sedangkan musuh di luar sana sedang fokus kepada serangan ideologi ini. Kita pula lebih suka membincangkan isu Allah di atas Arasy, isu bilangan rakaat dalam terawih dan sebagainya.

Usrah perlu dijadikan medan mencambah pemikiran, antaranya dengan membincangkan isu-isu pemikiran (ideologi). Tetapi kalau dalam usrah pun masih tidak terlepas dari kongkongan khilafiah, bagaimanakah kita boleh bersedia dengan serangan ideologi Barat?

Liberalisme

Serangan ideologi yang sedang membarah pada hari ini ialah Liberalisme. Liberalisme menghimpunkan segala macam ideologi, untuk meliberalkan orang-orang Islam daripada prinsip Islamnya. Contohnya:

1. Untuk menyerang akidah Muslim, Liberalisme menggunakan Atheism. Mereputkan kepercayaan seorang Muslim terhadap alam ghaib, rasa bertuhan dan sebagainya.

2. Untuk menyerang undang-undang dan sistem Islam, Liberalisme menggunakan Sekularisme. Memisahkan kefahaman seorang Muslim terhadap politik, dan sistem Islam. Melahirkan Muslim yang bersifat politikus.

3.Untuk menyerang sistem ekonomi Islam, mereka menanam dasar-dasar Kapitalisme. Menjadikan seorang Muslim itu terbiasa dengan Kapitalisme, dan merasa janggal dengan ekonomi Islam.

4. Untuk menyerang generasi muda Islam, mereka menayangkan Hedonisme. Menjadikan anak muda Islam terikut-ikut dengan keseronokan dan enjoy, berbanding kesedaran untuk melakukan gerak kerja Islam.

Dulu dan kini

Jika kita meneliti sejarah kejatuhan Uthmaniah sendiri, kita akan dapati unsur Liberalisme sangat berguna untuk melahirkan generasi anak muda Islam yang menolak sistem pemerintahan Islam. Mereka dikenali sebagai Young Turks.

Bahkan, jika kita meneliti sejarah pada 1983 khususnya, kita akan dapati bagaimana Amerika sebagai bapa Liberalisme sangat ghairah untuk memasarkan pemikiran itu. Liberalisme ketika itu terarah untuk menjatuhkan Soviet yang bersistemkan autokrasi.

Hari ini, mereka konsisten untuk memasarkan Liberalisme. Mereka sangat yakin itulah jalan yang terbaik untuk menguasai negara-negara yang dikatakan bersifat Monarki, Totalitarian, dan juga negara-negara yang masih mengekalkan sistem Raja.

Anak-anak muda tepi jalan dibuka ruang dan peluang untuk bebas (Liberal) bersuara mengutuk sesiapa, dibuka peluang untuk mengulas bab hukum-hakam, dan sebagainya. Maka, tersebarlah fahaman-fahaman yang salah terhadap Islam itu sendiri.

Bagaimanakah penyelesaian?

Penyelesaian untuk hari ini, gerakan-gerakan Islam perlu membicarakan mengenai ideologi dan memahami asas-asasnya. Ahli gerakan Islam perlu dididik dengan berfikir. Fikir cara yang betul. Bukannya disuruh telan bulat-bulat.

Istilah seperti wala’ dan taat perlu dihurai dengan dalil, bukan digoreng dengan bertaklid buta. Perjuangan Islam itu perlu difahami secara jelas dan terang, bukannya dengan mata yang tertutup atau melalui jalan yang gelap.

Allah S.W.T berfirman:

قُلْ هَٰذِهِ سَبِيلِي أَدْعُو إِلَى اللَّهِ ۚ عَلَىٰ بَصِيرَةٍ

“Katakanlah (wahai Muhammad): “Inilah jalanku, aku dan orang-orang yang menurutku, menyeru manusia umumnya kepada agama Allah dengan berdasarkan keterangan dan bukti yang jelas nyata…”
(Yusuf: 108)

Muhammad Mujahid Mohammad Fadzil


PRN Johor peluang untuk rakyat tamatkan kleptokrasi di Malaysia

Tun Dr Mahathir Mohamad menggesa pengundi pada Pilihan Raya Negeri (PRN) Johor untuk menamatkan kleptokrasi yang berleluasa di Malaysia dengan tidak mengundi UMNO yang dikuasa pemimpin terpalit dengan rasuah dan salah guna kuasa.

Mantan Perdana Menteri (PM) itu berkata warga Johor perlu mengenali parti yang bertanding pada PRN Johor sekiranya mahu melakukan perubahan, ia terdiri daripada dua kumpulan iaitu kumpulan diketuai Presiden UMNO, Datuk Seri Ahmad Zahid Hamidi dan satu lagi kumpulan parti kecil yang menentang rasuah.

“Jika kita ingin lihat perubahan kita perlu tahu siapa yang bertanding. Kita boleh bahagi parti-parti kepada dua kumpulan.

“Satu kumpulan lama yang telah ditewas dalam PRU-14 (Pilihan Raya Umum Ke-14) kerana amat korup dan menghilangkan duit rakyat. Kumpulan ini dipimpin oleh Najib (Datuk Seri Najib Razak) yang telah dihadap ke mahkamah dan didapati bersalah. Bersamanya ialah Zahid.

“Yang melawan dengan parti pimpinan Najib dan sekutunya ialah parti baru yang tidak ada sejarah curi duit dan salah guna kuasa iaitu parti Pejuang Tanahair. Terdapat juga parti-parti yang kecil,” katanya dalam satu surat yang dihantar kepada pengundi Johor hari ini.

Dr Mahathir berkata parti dipimpinanya, Pejuang meletak calon jumlah calon yang cukup untuk menubuhkan sebuah kerajaan dan pengundi wajar memilih parti tersebut kerana kononnya sebuah parti yang bersih daripada rasuah.

“Di antara mereka hanya Pejuang yang meletak jumlah calon (42) yang mencukupi untuk diri Kerajaan.

“Pejuang dipimpin oleh tokoh lama yang tolak rasuah bersama pemimpin baru yang juga bersih dari rasuah.

“Jika Pejuang dipilih maka akan berlakulah pertukaran. Dan pertukaran ini adalah dari yang buruk kepada yang bersih. Negara akan bebas dari rasuah, sesuatu yang diperjuang oleh Pejuang,” katanya lagi.

Jelasnya lagi, PRN Johor bakal menjadi teladan dan petunjuk besar kemungkinan yang akan berlaku pada PRU-15 depan nanti.

“PRN Johor inI boleh jadi teladan dan contoh kepada seluruh negara.

“Jika Johor tolak rasuah dan pilih yang bersih, besar kemungkinan dalam PRU-15 perkara yang sama akan berlaku. Dan akan tamatlah kleptokrasi di Malaysia yang tercinta ini. Sebaliknya dunia akan lihat kembalinya Harimau Asia (Asian Tiger),” katanya lagi.

Dr Mahathir berkata perkara tersebut bukan suatu angan-angan dan menggesa rakyat Johor untuk memulakannya pada PRN yang akan berlangsung 12 Mac nanti.

“Ini bukan angan-angan. Ini mampu dilakukan oleh rakyat Malaysia, bermula dengan rakyat Johor.

“la akan menepati sejarah perjuangan orang Melayu 60 tahun dahulu yang menghasilkan Malaysia merdeka dan maju. Rakyat seluruh negara memerhati PRN Johor. Berilah panduan yang baik kepada mereka,” katanya lagi.


Pemandu treler kena uji Covid pra-pelepasan sebelum masuk Singapura

Pemandu treler kargo dan kelindan yang ingin menyeberangi Singapura perlu melakukan ujian PCR atau ART pra-pelepasan di pusat kemudahan bertauliah di Malaysia, dua hari sebelum berlepas.

Portal berita dalam talian The Straits Times pada Ahad melaporkan peraturan baharu itu berkuat kuasa Khamis (24 Mac) berikutan Singapura menghentikan ujian semasa ketibaan (OAT) Covid-19 di pusat pemeriksaan darat, lapor Bernama.

Pemandu dan kelindan perlu mengemukakan keputusan ujian negatif Covid-19 atau membuktikan mereka telah pulih daripada Covid-19 di pusat pemeriksaan di Tuas dan Woodlands, sebelum dibenarkan masuk ke Singapura.

Sejak 14 Mac, Kementerian Perdagangan dan Perindustrian (MTI) telah mengedarkan risalah kepada pemandu kargo bagi memaklumkan prosedur baharu itu.

Di bawah prosedur baharu itu, seorang pemandu yang ingin ke Singapura pada 3 April boleh melakukan ujian pada bila-bila masa seawal 1 April.
Keputusan ujian itu boleh digunakan untuk kemasukan tanpa had ke Singapura yang tempoh sahnya selama dua hari.

Sijil ujian yang dikemukakan mestilah dalam bahasa Inggeris, sama ada dicetak atau ‘soft copy’ dan bukan tulisan tangan.

Selain itu, sijil berkenaan perlu mempunyai nama individu berkenaan, tarikh lahir dan nombor pasport, termasuk tarikh dan masa ujian, serta nama pembekal ujian.

Semua pemandu kargo dari Malaysia yang masuk di bawah aturan ini mesti lengkap vaksinasi.


Atasi segera kemiskinan pembelajaran

Di Malaysia, sebanyak 13 peratus kanak-kanak di hujung usia persekolahan sekolah rendah mereka tidak mahir dalam membaca. Manakala sebanyak 1 peratus dari jumlah kanak-kanak yang berumur dari 7 hingga 12 tahun pula tidak bersekolah.

Bahkan penilaian berskala besar menunjukkan sebanyak 12 peratus kanak-kanak di Malaysia tidak mencapai ‘minimum proficiency level’ (MPL) di hujung sekolah rendah pada 2017.

Sebagai perbandingan, hanya 3 peratus kanak-kanak di United Kingdom (UK) yang tidak mahir membaca. 0 peratus dari jumlah kanak-kanak yang berumur 7 hingga 12 tahun tidak bersekolah. Hanya 3 peratus kanak-kanak yang tidak mencapai MPL pada 2016.

Kemiskinan pembelajaran ini seterusnya akan membiakkan krisis pembelajaran apabila lebih ramai kanak-kanak yang sepatutnya boleh membaca, tidak boleh membaca dan meneruskan pembelajaran mereka.

Sudah tiba masanya Malaysia mengambil serius isu ‘kemiskinan pembelajaran’ dan mula membuat pelan tindakan untuk memastikan produktiviti negara tidak terkesan dengan 13 peratus kadar kanak-kanak yang tidak boleh membaca hari ini.

Bahkan hari ini krisis pembelajaran menjadi lebih kritikal kerana pandemik Covid-19 yang melanda dan menyebabkan lebih banyak proses pembelajaran terganggu. Semakin kritikal isu ini berterusan, semakin lebar jurang yang akan terhasil akibat kemiskinan pembelajaran ini.

Kemiskinan material, kemiskinan hidup dan item lain kemiskinan seperti kelaparan mungkin sebahagian besarnya telah berjaya kita atasi sejak 1970-an hingga hari ini. Tetapi nampaknya muncul kemiskinan jenis baharu yang sedang mengancam kemakmuran negara di masa depan.

Iaitu kemiskinan pembelajaran, yang kesannya akan melibatkan bukan sahaja produktiviti negara tetapi juga jumlah kekayaan negara yang bakal kita nikmati nanti.

Dalam pada itu, didapati sejak pandemik Covid-19 menyerang negara, kadar perbelanjaan untuk tujuan pendidikan dalam kalangan isi rumah miskin dan B40 merosot hingga 84 peratus berbanding kemerosotan terhadap bayaran sewa rumah (39 peratus) dan perbelanjaan untuk pengangkutan merosot (39 peratus), manakala kos makanan keluarga pula merosot 4 peratus sahaja.

Kajian ini mengesahkan apabila sesebuah keluarga miskin bandar dan berpendapatan rendah mengalami masalah kewangan, antara paling terkesan ialah perbelanjaan pendidikan untuk anak. Akhirnya anak ini tidak mendapat peluang mendapatkan pendidikan sama rata seperti rakan sebaya mereka dalam kalangan keluarga berada.

Begitu juga keputusan menggunakan Pengajaran dan Pembelajaran Dari Rumah (PdPR) secara dalam talian di seluruh negara pada Jun 2020 sedangkan data dikutip pada April 2020 mengesahkan kebanyakan murid daripada keluarga miskin tidak mempunyai peranti dan akses internet untuk berbuat demikian.

Akhirnya, murid ini tidak dapat menjalani PdPR secara dalam talian seperti rakan mereka dalam keluarga mampu. Kesan kemiskinan keluarga sebenarnya sangat besar kepada kemajuan pendidikan anak.

Sementara itu, ramai kanak-kanak daripada keluarga miskin keciciran dan tidak meneruskan persekolahan ketika pandemik kerana ibu bapa kehilangan pendapatan dan pekerjaan.

Ibu bapa daripada isi rumah miskin berkecenderungan membuat keputusan mengurangkan perbelanjaan pendidikan untuk anak mereka. Keputusan ini banyak mempengaruhi tahap keciciran pembelajaran dalam kalangan kanak-kanak daripada keluarga miskin.

Golongan kanak-kanak keciciran pendidikan ini tidak semestinya berada di luar bandar, malah semakin ramai kanak-kanak keciciran pendidikan daripada keluarga miskin bandar.

Bagi mengelakkan keciciran pembelajaran murid miskin di bandar, Kementerian Pendidikan (KPM) perlu bertindak segera termasuk merancang sistem pendidikan berkualiti berkos rendah untuk dinikmati anak daripada keluarga miskin di bandar seperti penyediaan lebih banyak sekolah dan asrama harian baharu di kawasan bandar sesak untuk mengurangkan kos pengangkutan anak ke sekolah.

Data kajian seluruh dunia boleh dijadikan sebagai panduan, kemiskinan terutama di bandar akan meningkatkan risiko keciciran pendidikan dalam kalangan murid rentan pendidikan.

Malah, akibat jurang kekayaan besar dalam masyarakat di bandar, jurang pendidikan turut membesar dalam jangka panjang. Tindakan mencegah jurang ini daripada terus membesar perlu dilakukan.


Madinah larang arwah suami lobi Najib dapatkan jawatan Ketua Audit

Bekas Ketua Audit Negara Tan Sri Dr Madinah Mohamad berkata walaupun arwah suaminya dahulu ‘akrab’ dengan Datuk Seri Najib Razak, tetapi beliau mahu menduduki jawatan itu berdasarkan meritnya sendiri.

Beliau berkata demikian pada Rabu (30 Mac) ketika diperiksa balas dalam pindaan laporan audit 1Malaysia Development Berhad (1MDB) melibatkan Najib dan bekas Ketua Pegawai Eksekutif 1MDB Arul Kanda Kandasamy.

Madinah ditanya oleh peguam Najib Tan Sri Muhammad Shafee Abdullah sama ada beliau sedar arwah suaminya telah melobi agar beliau mendapatkan jawatan tersebut.

Memetik laporan media hari ini, Madinah menegaskan bahawa beliau telah berbual dengan arwah suaminya meminta dia tidak masuk campur, tetapi beliau tidak bertanggungjawab atau menyedari tindakan suaminya berikutan perbualan itu.

“Apabila perbualan ini dibangkitkan, (saya) memberitahunya dalam keadaan apa pun untuk tidak campur tangan… Saya mahu pastikan apabila saya (dilantik) (ia) berdasarkan merit saya sendiri.

“Apa yang dia lakukan adalah di luar (pengetahuan) saya,” katanya.

Arwah suami Madinah ialah Timbalan Pengerusi Tetap UMNO dan Ketua Bahagian Kepong Datuk Seri Rizuan Abd Hamid. Shafee mencadangkan bahawa Rizuan sebagai “ahli terkemuka UMNO” mempunyai akses kepada Najib.

Untuk itu, Madinah hanya berkata beliau hanya boleh mengesahkan suaminya adalah penyokong tegar bekas perdana menteri itu.

“Saya (hanya) tahu bahawa dia tidak akan pernah menolak permintaan untuk menghadiri majlis berbuka puasa… (atau) doa selamat di rumah Najib atau di mana-mana sahaja. Dia akan pergi, itu saya tahu,” katanya.

Madinah, saksi pendakwaan ke-12 dalam kes itu, pada Rabu mengulangi bahawa walaupun beliau tidak mempunyai pendidikan formal dalam perakaunan, pengauditan atau pengurusan perniagaan seperti pendahulunya Tan Sri Ambrin Buang dan Tan Sri Dr Hadenan A Jalil, beliau mempunyai pendedahan tentang perkara berkaitan kewangan dan pengauditan.

Menurutnya beliau pernah berkhidmat sebagai Ketua Setiausaha di Kementerian Sains, Teknologi dan Inovasi (MOSTI) dan Kementerian Pendidikan.

Beliau juga dilantik ke beberapa lembaga seperti Suruhanjaya Sekuriti Malaysia (SC), Perbadanan Ekonomi Digital Malaysia (MDEC) dan Suruhanjaya Komunikasi dan Multimedia Malaysia (SKMM) supaya beliau mendapat pendedahan sebagai ahli lembaga pengarah.

Najib, 68, didakwa menggunakan kedudukannya dengan mengarahkan pindaan dibuat terhadap laporan akhir audit 1MDB sebelum laporan itu dibentang kepada Jawatankuasa Kira-Kira Wang Negara (PAC) bagi mengelak sebarang tindakan diambil terhadap beliau.

Arul Kanda, 45, pula didakwa bersubahat dengan Najib dalam membuat pindaan tersebut bagi melindungi Ahli Parlimen Pekan itu daripada tindakan tatatertib, sivil atau jenayah berkaitan 1MDB.

Perbuatan itu didakwa dilakukan di Kompleks Jabatan Perdana Menteri, Pusat Pentadbiran Kerajaan Pusat, Putrajaya antara 22 dan 26 Feb 2016.

Mereka didakwa mengikut Seksyen 23 (1) Akta Suruhanjaya Pencegahan Rasuah Malaysia 2009, yang memperuntukkan hukuman penjara maksimum sehingga 20 tahun dan denda tidak kurang daripada lima kali nilai suapan atau RM10,000, mengikut mana-mana yang lebih tinggi, jika sabit kesalahan.


Malaysia tak iktiraf sekatan terhadap Russia kecuali diluluskan UNGA

Malaysia tidak mengiktiraf sebarang sekatan unilateral terhadap mana-mana negara, melainkan ia diterima pakai oleh Perhimpunan Agung Pertubuhan Bangsa-Bangsa Bersatu (UNGA), kata Menteri Luar Datuk Seri Saifuddin Abdullah.

“Ini sentiasa menjadi prinsip Malaysia. Jika ada sekatan ia perlu melalui Pertubuhan Bangsa-bangsa Bersatu (PBB), dan jika resolusi itu diluluskan, maka sebagai anggota PBB kita perlu menghormati dan mematuhinya,” katanya kepada media dalam temu bual khas di pejabatnya pada Sabtu.

Menteri itu mengulas mengenai sekatan antarabangsa yang dikenakan oleh Barat dan sekutunya ke atas Russia berikutan operasi ketenteraannya ke atas Ukraine, lapor Bernama.

Mengenai konflik Russia-Ukraine, Saifuddin berkata Malaysia mengekalkan pendirian tidak berpihak tetapi pada masa sama tidak pernah bersetuju dengan sebarang pencerobohan oleh mana-mana negara yang mengancam kedaulatan negara lain.

“Kami terus menggalakkan kedua-dua pihak bertelagah untuk menamatkan konflik ini. Kami tahu terdapat individu yang berusaha menjalin kerjasama dengan kedua-dua pihak untuk menamatkan konflik ini. Kami tidak terlibat setakat itu, tetapi kami berhubung dengan pihak yang mengusahakannya,” katanya.

Mengulas lanjut mengenai kesan sekatan ekonomi terhadap rakyat Malaysia khasnya pelajar yang mengikuti pengajian di Russia, Saifuddin berkata buat masa ini, kebajikan dan keselamatan mereka terjaga.

Buat masa ini, rakyat Malaysia di Russia masih boleh membuat transaksi kewangan melalui perkhidmatan Union Pay.

Bagaimanapun, bank Russia yang menjalankan khidmat Union Pay adalah terhad kepada tiga bank sahaja setakat ini.

Tambahnya Kementerian Luar memantau rapi situasi ini dan ia sentiasa mendapat maklum balas mengenai perkembangan terkini kesan terhadap konflik Russia-Ukraine daripada pihak Kementerian Perdagangan Antarabangsa dan Industri.

Setakat ini terdapat 816 rakyat Malaysia berada di Russia. Mereka terdiri daripada 779 pelajar dan 37 ekspatriat.

Menurut anggaran PBB, sekurang-kurangnya 3,309 orang awam telah terbunuh manakala hampir 3,500 lagi cedera sejak Russia memulakan operasi ketenteraan terhadap Ukraine pada 24 Feb.

Lebih 5.7 juta rakyatnya dilaporkan telah melarikan diri ke negara lain, dan kira-kira 7.7 juta orang hilang tempat tinggal.


Kenapa tidak dulu lagi Mazlan keluar Bersatu? Tapi tunggu  PRN

Bersatu Bahagian Tebrau menyifatkan tindakan bekas ketuanya Mazlan Bujang keluar daripada parti itu hanya sekadar permainan dalam politik yang kerap berlaku, terutama menjelang sesuatu pilihan raya.

Ia sedikit pun tidak menjejaskan perjalanan bahagian itu, malah dakwaan mengatakan 23 Ahli Jawatankuasa Bahagian turut meletak jawatan adalah tidak benar.

Pemangku Ketua Bersatu Bahagian Tebrau Kamaruzzaman Abu berkata seharusnya Mazlan mengambil tindakan itu lebih awal sebelum Pilihan Raya Negeri (PRN) Johor diumumkan, lapor Bernama.

Beliau berkata Mazlan juga telah berulang kali menolak untuk menjadi calon kerusi Ahli Parlimen Tebrau dan DUN Tiram sejak 1 Januari lalu, untuk persediaan bahagian itu menghadapi Pilihan Raya Umum ke-15 (PRU15) iaitu sebelum pengumuman PRN.

“Kalau kata tidak ada kepercayaan (terhadap Presiden Bersatu Tan Sri Muhyiddin Yassin) kenapa tidak bertindak keluar lebih awal daripada yang berlaku sekarang. Apabila berlaku PRU atau PRN, maka berlaku perkara seperti ini (keluar parti),” katanya pada sidang media di sini malam ini.

Sementara itu, Kamaruzzaman turut mempersoalkan mengenai kenyataan Mazlan bahawa seramai 23 ahli jawatankuasa Bersatu Tebrau turut sama mengikut jejak langkah keluar parti, serta meletakkan jawatan.

Beliau berkata hal ini berikutan hanya enam sahaja ahli jawatankuasa yang berbuat demikian, dan setakat ini Bersatu Bahagian Tebrau mempunyai seramai 3,425 ahli melibatkan sebanyak 17 cawangan.

Kamaruzzaman berkata meskipun kecewa dan kesal atas tindakan bekas Anggota Dewan Undangan Negeri (ADUN) Puteri Wangsa itu, pimpinan Bersatu Bahagian Tebrau tetap teguh dan setia bersama parti di bawah pimpinan Muhyiddin.

Pada Khamis lepas, Mazlan mengumumkan peletakan jawatannya sebagai Ketua Bersatu Bahagian Tebrau dan keluar parti, berkuat kuasa serta-merta.

Mazlan mendakwa kononnya melihat masa depannya lebih yang cerah jika memberi sokongan kepada Menteri Besar Datuk Hasni Mohammad dan Barisan Nasional.


Peringatan buat pengundi 18: Usah pilih pemimpin kerana populariti

Sebanyak 3.8 juta pengundi mewakili golongan muda berusia 18 tahun iaitu mewakili 34 peratus daripada keseluruhan pemilih.

Demam pilihan Pilihan Raya Umum Ke-15 (PRU15) bakal tiba. Walaupun mandat kerajaan sekarang hanya berakhir pada Julai 2023, Parlimen dijangka akan dibubarkan dalam tempoh terdekat berdasarkan trend dan beberapa petunjuk semasa.

PRU15 dilihat menarik dan menimbulkan banyak spekulasi kerana melibatkan 7.8 juta pengundi baharu, di mana 3.8 juta mewakili golongan muda berusia 18 tahun. Angka ini mewakili 34 peratus daripada keseluruhan pengundi.

Sungguhpun Akta Dewasa 1971 menyatakan usia 18 tahun adalah usia dewasa yang matang, namun terdapat kebimbangan bahawa golongan muda ini mengundi bukan berdasarkan kefahaman yang betul sebaliknya dipengaruhi oleh orang lain untuk mendapatkan undi.

Oleh itu, usaha Kementerian Pengajian Tinggi menubuhkan Jawatankuasa Program Memperkasakan Pendidikan Pengundi Pelajar sebagai platform pelaksanaan pendidikan pengundi kepada penuntut institusi pengajian tinggi awam (IPTA) amatlah dialu-alukan dan tepat pada masanya.

Bagaimanapun, dalam konteks Malaysia, kemenangan seseorang calon ditentukan undi majoriti termasuk majoriti mudah. Oleh itu, para pengundi seharusnya menggunakan kuasa undi mereka dengan memilih pemimpin yang dirasakan benar-benar layak.

Namun, orang muda sering dikaitkan dengan ciri-ciri seperti mudah terikut-ikut, tidak tetap pendirian dan mudah dieksploitasi. Hal ini bukanlah sesuatu yang pelik kerana mereka belum cukup matang untuk menilai sesuatu berdasarkan ilmu dan pengalaman.

Oleh itu, pengundi muda perlu dibimbing agar mereka faham peranan pemimpin dan ciri-ciri seorang pemimpin yang baik agar dapat membuat pemilihan yang tepat.

Pemimpin adalah individu yang penting dalam urusan sosial dan kenegaraan kerana kemaslahatan ummah berada di tangan mereka. Atas sebab ini maka kepemimpinan merupakan satu persoalan yang serius dalam Islam. Buktinya, mentaati pemimpin dalam perkara kebaikan adalah wajib.

Dalam falsafah politik Islam, kuasa tertinggi yang mutlak adalah milik Allah SWT. Manakala, kepimpinan adalah amanah ketuhanan yang merangkumi urusan dunia dan akhirat dengan dwiperanan utama iaitu memelihara agama dan mengurus dunia.

Justeru, pemimpin perlu dipimpin oleh ilmu, iman dan amal untuk menjadikan kepimpinannya sebagai alat yang aktif yang dapat merealisasikan tujuan yang hendak dicapai iaitu membela agama dan menguruskan dunia.

Memandangkan tugas dan fungsi yang penting ini, maka para ulama meletakkan beberapa syarat ketat yang mesti dipenuhi oleh mereka yang memegang tampuk kepimpinan negara seperti mukalaf (orang yang cukup umur yang wajib melaksanakan perintah Allah SWT), lelaki, adil, memiliki ilmu pengetahuan, bijak berpolitik, keutamaan diberikan kepada kaum majoriti, merdeka, sempurna pancaindera, beriman, berani dan taat kepada Allah SWT.

Tujuannya ialah supaya pemimpin yang dilantik itu bukan sekadar popular tetapi mestilah seorang yang berwibawa dan berintegriti, boleh menjalankan tugas dengan berkesan dan bebas rasuah.

Jika syarat-syarat tersebut tidak dipenuhi maka pemimpin itu seorang yang lemah dan kepimpinannya akan dipertikaikan. Keadaan ini tentulah tidak wajar bagi seorang pemimpin tertinggi negara.

Kesimpulannya, sebagai tanda sayangkan negara, pilihlah pemimpin berdasarkan kewibawaannya, beriman, berintegriti dan berilmu pengetahuan yang luas.

Prof Madya Dr Azman Yusof,
Universiti Kuala Lumpur Kampus Cawangan Institut Teknologi Kimia & Biokejuruteraan Malaysia (UniKL MICET).

Artikel ini adalah pendapat penulis dan tiada kaitan dengan Agenda Daily. Artikel ini disiarkan terlebih dahulu di dalam akhbar Utusan pada 17 September 2022.


Dua ADUN UMNO kekal bersama kerajaan PN Kedah

Dua Ahli Dewan Undangan Negeri (ADUN) UMNO di Kedah kekal meneruskan sokongan mereka kepada Kerajaan Perikatan Nasional (PN) negeri.

Kedua-duanya – ADUN Bandar Baharu, Datuk Nor Sabrina Mohd Noor dan ADUN Sungai Tiang Datuk Suraya Yaacob – dilaporkan berkata mereka tidak menerima arahan untuk menarik diri daripada menyokong kerajaan PN Kedah di bawah pengerusinya yang juga Menteri Besar Sanusi Md Nor.

Memetik laporan sebuah portal berita, Suraya berkata, setakat ini, belum ada arahan daripada UMNO Pusat supaya semua ADUN parti itu menarik sokongan pada peringkat negeri.

“Tiada arahan dari UMNO Pusat untuk tarik sokongan kepada kerajaan Perikatan Nasional Kedah,” katanya.

Katanya, buat masa ini, semua urusan pentadbiran berjalan seperti biasa dan dua ADUN UMNO di Kedah meneruskan komitmen bersama PN Kedah.

“Jadi ADUN UMNO boleh terus bekerja macam biasa, bawah kepimpinan Menteri Besar, Muhammad Sanusi Md Nor yang juga Pengerusi PN Kedah,” katanya yang juga Ketua Penerangan UMNO Kedah.

Muhammad Sanusi pada Rabu turut mengesahkan kehadiran Suraya dalam mesyuarat Exco yang diadakan secara maya walaupun Presiden UMNO Ahmad Zahid Hamidi membuat keputusan UMNO menari sokongan kepada kerajaan PN dan Perdana Menteri Tan Sri Muhyiddin Yassin.

Ini bermakna penarikan sokongan UMNO hanya membabitkan Ahli Parlimen parti itu di peringkat pusat, tanpa menjejaskan kedudukan wakil rakyat UMNO di peringkat negeri.

Untuk rekod PN Kedah diwakili PAS dengan 15 kerusi, Bersatu (enam) dan UMNO (dua).

Sekiranya kedua-dua ADUN UMNO itu menarik diri daripada terus menyokong kerajaan sedia ada, ia langsung tidak memberi kesan berikutan Pakatan Harapan (PH) dan Pejuang hanya mempunyai 13 kerusi.


Jumlah jangkitan baharu turun setelah 6 hari melepasi 16,000 kes

Jumlah jangkitan baharu Covid-19 di seluruh negara hari ini turun setelah enam hari mencatatkan angka 16,000 ke atas sejak 27 Julai lalu, tatkala jumlah kumulatif pemberian vaksin Covid-19 di seluruh negara sehingga lewat malam tadi sudah melebihi 21.2 juta dos suntikan.

Ketua Pengarah Kesihatan Tan Sri Dr Noor Hisham Abdullah dalam kenyataan hari ini berkata dalam tempoh 24 jam sehingga 12 tengah hari tadi negara merekodkan 15,764 jangkitan baharu Covid-19 menjadikan kumulatif 1,146,186 kes.

Beliau berkata Selangor dan Kuala Lumpur walaupun merekodkan penurunan jangkitan, namun kekal menjadi negeri yang menyumbang paling banyak kes.

Selangor mencatatkan 6,067 kes hari ini berbanding 6,326 semalam, manakala Kuala Lumpur pula merekodkan 1,536 kes berbanding 2,086 semalam.

Berdasarkan data dikeluarkan Kementerian Kesihatan (KKM) hari ini, hanya enam negeri mencatatkan peningkatan kes dengan Johor merekodkan lonjakan tertinggi sebanyak 1,222 kes berbanding 1,045 kes semalam.

Manakala kes baharu di Kedah pula sebanyak 1,108, berbanding 1,511 kes semalam.

Semalam, Kedah menjadi satu-satunya negeri yang merekodkan kenaikan kes harian Covid-19 lima hari berturut-turut sejak 28 Julai lalu, menurut jumlah dikumpul daripada data dikeluarkan KKM selama enam hari bermula 27 Julai 2021.

Menurut data itu Perlis pula merekodkan kenaikan kes harian empat hari berturut-turut sejak 29 Julai. Hari ini Perlis merekodkan sembilan kes.

Pada Rabu, 27 Julai 2021, Kedah merekodkan 1,000 kes baharu setelah sehari sebelumnya mencatatkan 1,161 kes. Bagaimanapun, kes baharu mula melonjak pada 28 Julai apabila merekodkan 1,112 kes baharu.

Lonjakan itu berterusan pada 29 Julai sebanyak 1,212 kes; 30 Julai (1,281 kes); dan 31 Julai (1,389 kes).

Dalam tempoh 24 jam sehingga 12 tengah hari tadi, Kedah sekali lagi merekodkan kenaikan jangkitan Covid-19 sebanyak 1,511 kes, menjadikan kumulatif 47,142 kes dengan 12,530 kes masih aktif.

Menerusi Program Imunisasi Covid-19 Kebangsaan (PICK) sehingga semalam, lebih 21.2 juta dos vaksin Covid-19 telah diberikan membabitkan 14,247,659 dos pertama dan 6,952,814 penerima melengkapkan dos kedua masing-masing.

Sementara bagi Ops Lonjak Kapasiti Lembah Klang pula 223,962 dos suntikan telah diberikan semalam, membabitkan 145,983 dos pertama dan 77,979 penerima dos kedua.


27 maut klinik mental di Jepun dibakar

Sekurang-kurangnya 27 orang dikhuatiri terbunuh susulan kebakaran di sebuah klinik psikiatri di bandar Osaka, Jepun hari ini, sambil media melaporkan polis sedang menyiasat suspek pembakaran.

Seramai 27 orang telah ‘ditahan’ di wad kardiopulmonari, seorang pegawai di jabatan bomba bandar Osaka memberitahu Reuters, istilah yang digunakan di Jepun, sebelum kematian disahkan secara rasmi.

Seorang lagi cedera, kata pegawai itu. Sembilan orang disahkan meninggal dunia di hospital, lapor TV Asahi.

Polis sedang menyiasat suspek, termasuk laporan bahawa seorang lelaki melakukan khianat dengan membakar bangunan itu

Seorang lelaki warga emas membawa masuk beg bocor mengandungi cecair mudah terbakar sebelum menyalakannya, lapor akhbar Yomiuri.

Dia dipercayai pesakit di klinik itu, kata akhbar Mainichi.

Kebakaran berlaku sejurus selepas klinik dibuka pada jam 10 pagi (9 pagi waktu Malaysia) dan sebahagian besarnya dapat dipadamkan dalam masa 30 minit, lapor NHK.

Video dari NHK menunjukkan asap keluar dari tingkap tingkat empat yang menempatkan klinik itu.

Terletak di daerah membeli-belah dan hiburan tidak jauh dari stesen kereta api utama Osaka, bangunan itu juga menempatkan salon kecantikan, kedai pakaian dan sekolah bahasa Inggeris, kata NHK.

Laman sesawang klinik itu tidak boleh diakses tetapi arkib internet dari awal tahun ini menunjukkan ia merawat pesakit yang menghadapi masalah kemurungan dan panik, serta masalah fizikal seperti apnea dan anemia. – Agensi


Pelawak wanita hina Islam didakwa di Mahkamah Syariah esok

Wanita berusia 26 tahun yang membuat persembahan komedi sehingga menghina Islam di sebuah kelab di Taman Tun Dr Ismail, Kuala Lumpur, akan didakwa di Mahkamah Syariah, esok.

Siti Nuramira Abdullah yang sebelum ini didakwa di mahkamah sivil atas pertuduhan menyebabkan suasana tidak harmoni dalam kalangan umat Islam.

Wanita itu yang hadir di Kaunter Jaminan Kompleks Mahkamah Kuala Lumpur pada jam 10.30 pagi dengan ditemani peguamnya Ramesh Chandran bagi menandatangani Borang Jamin bagi kes yang dihadapinya, ditahan penguat kuasa Jabatan Agama Islam Wilayah Persekutuan (Jawi).

Dia akan dituduh mengikut Seksyen 7 Akta Kesalahan Jenayah Syariah (Wilayah-Wilayah Persekutuan) 1997 Bahagian III-Kesalahan Yang Berhubungan Dengan Kesucian Agama Islam Dan Institusinya.

Seksyen itu membabitkan kesalahan menghina atau menyebabkan agama Islam dipandang hina yang jika disabitkan, boleh didenda tidak melebihi RM3,000 atau penjara maksimum dua tahun atau kedua-duanya sekali.

“Tertuduh akan didakwa di Mahkamah Tinggi Syariah esok,” kata peguam itu ketika ditemui media.

Semalam, Nuramira dan teman lelakinya V Alexander Navin membayar wang jaminan masing-masing berjumlah RM20,000 melalui hasil kutipan sumbangan orang ramai.

Pada 13 Julai lepas, Siti Nuramira mengaku tidak bersalah di Mahkamah Sesyen di sini atas pertuduhan mengaku bahawa dia adalah seorang Muslim yang telah menghafal 15 juzuk al-Quran dan kemudian bertindak membuka tudung dan menanggalkan baju kurung sewaktu membuat persembahan di atas pentas.

Perbuatan itu menyebabkan suasana tidak harmoni atas alasan-alasan agama dalam kalangan penganut agama Islam.

Kesalahan itu didakwa dilakukan di Restoran Crack House Comedy Club, Taman Tun Dr Ismail, di sini pada 6 petang, 4 Jun lepas mengikut Seksyen 298A(1)(a) Kanun Keseksaan yang membawa hukuman penjara maksimum lima tahun, jika sabit kesalahan.

Alexander Navin pula mengaku tidak bersalah di Mahkamah Sesyen Petaling Jaya atas dua pertuduhan iaitu membuat dan memulakan penghantaran komunikasi jelik dengan niat untuk menyakitkan hati orang lain melalui aplikasi Instagram menggunakan nama profil Twitter ‘greenleafyconnoiseur’ dan YouTube dengan nama profil ‘Alex & Amy @ insta Greenleafyconnoiseur’, pada 5 Jun dan 16 Jun lepas.

Kedua-dua hantaran itu dibaca di sebuah kondominium di Damansara Perdana di sini, pada 10.30 pagi, 9 Julai lepas.

Kedua-dua pertuduhan itu dikemukakan mengikut Seksyen 233(1) (a) Akta Komunikasi dan Multimedia 1998 dan dihukum mengikut Seksyen 233(3) akta sama yang membawa hukuman denda maksimum RM50,000 atau penjara maksimum setahun atau kedua-duanya dan boleh didenda RM1,000 bagi setiap hari kesalahan itu diteruskan selepas sabitan, jika disabitkan kesalahan. – Bernama


Usul kekosongan DUN Pulau Pinang lulus walaupun wakil rakyat tak lompat parti

Usul pengisytiharaan kekosongan empat kerusi yang diwakili Ahli Dewan Undangan Negeri (ADUN) Bersatu diluluskan Dewan Undangan Negeri (DUN) Pulau Pinang hari ini.

Ironinya, empat ADUN tersebut tidak lompat parti dengan dua daripadanya kekal sebagai ahli Bersatu, sementara dua bekas ahli PKR dipecat parti sebelum menyertai Bersatu.

Usul tersebut diluluskan di bawah Fasal 14A(1) Perlembagaan Negeri Pulau Pinang.

Speaker, Datuk Law Choo Kiang mengesahkan keputusan itu dicapai setelah selesai sesi perbahasan daripada semua ADUN yang mengambil bahagian dengan sokongan majoriti ADUN yang sebulat suara bersetuju melululuskan tersebut.

Choo Kiang meluluskan usul itu menerusi undian suara selepas semua ADUN yang hadir menyatakan ‘ya’ kedengaran lebih ramai dan kuat berbanding menyatakan ‘tidak’.

Beliau mengumumkan senarai nama ADUN dan kerusi terbabit adalah ADUN Seberang Jaya, Dr Afif Bahardin, Zulkifli Ibrahim (ADUN Sungai Acheh), Khaliq Mehtab Mohd Ishaq (ADUN Bertam) dan Zolkifly Md Lazim (ADUN Telok Bahang).

“Pengisytiharan berkenaan diluluskan menurut Fasal 14 (A)(4) Perlembagaan Negeri Pulau Pinang dengan DUN hendaklah memberitahu Suruhanjaya Pilihan Raya (SPR) sudah berlaku kekosongan kerusi berkenaan.

“Dewan ini juga mengambil maklum mengenai usul mengikut Fasal (5) Perlembagaan Negeri Pulau Pinang bahawa satu kekosongan luar jangka tidak boleh diisi memandangkan DUN Pulau Pinang akan terbubar dalam tempoh kurang daripada dua tahun.

“Maka dengan itu dewan memohon supaya empat ADUN terbabit mengosongkan kerusi dan meninggalkan dewan persidangan sekarang.

“Terima kasih semua cara yang paling baik mengosongkan empat kerusi selepas kita beri ruang masa secukupnya seterusnya diluluskan dewan yang mulia ini,” katanya dipetik laporan BH.


Kakak cuba selamat adik lemas dihanyut arus sungai

Seorang remaja perempuan berusia 13 tahun ditemukan lemas di Sungai Pengkalan Teluk, di Rantau Panjang, Pasir Mas, kira-kira jam 2.30 petang tadi.

Siti Alia Nasuha Mohd Rosli dikatakan cuba menyelamatkan adiknya Mohd Akid Akmal, 11, yang hampir lemas, tetapi sempat diselamatkan oleh bapanya.

Timbalan Ketua Polis Kelantan Datuk Muhamad Zaki Harun berkata mangsa dikatakan pergi ke sungai berkenaan bersama keluarganya dan cuba menyelamatkan adik lelakinya, yang hampir lemas.

“Bagaimanapun, mangsa dipercayai lemas sekitar jam 11 pagi dan dijumpai oleh Jabatan Bomba dan Penyelamat Malaysia (JBPM) Pasir Mas pada jarak 40 meter dari lokasi kejadian,” katanya memetik laporan Bernama.

Dalam kes berasingan, seorang warga emas juga ditemukan lemas dipercayai setelah perahunya terbalik di kawasan sawah yang ditenggelami banjir di Kampung Batu Lapan, Gual Periok, pagi tadi.

“Mustapa Nawang, 65, yang ditemukan tidak sedarkan diri dalam keadaan tertiarap di Kampung Batu Lapan, Gual Periok, Rantau Panjang pada jam 8.45 pagi tadi.

“Anak mangsa bersama beberapa rakan telah mencari mangsa setelah mangsa tidak pulang ke rumah sejak petang semalam sebelum menjumpainya di belakang sebuah rumah berdekatan dengan tempat perahunya terbalik di kawasan sawah yang dinaiki air banjir,” katanya.

Muhamad Zaki berkata kedua-dua mangsa disahkan meninggal dunia di lokasi kejadian dan dibawa ke Hospital Pasir Mas untuk dibedah siasat.

Katanya, kedua-dua mangsa lemas ini tidak diklasifikasikan sebagai mati lemas akibat banjir.


Rejim Zionis pantau, dengar perbualan telefon rakyat Palestin

Rejim Zionis Israel boleh memantau dan mendengar setiap perbualan telefon yang berlaku di Tebing Barat dan Semenanjung Gaza, kata bekas anggota unit perisikan elit tentera Israel 8200.

Setiap telefon bimbit atau telefon yang diimport ke Semenanjung Gaza melalui pintu sempadan Kerem Shalom – di selatan Gaza – dimasukkan dengan pepijat Israel, dan sesiapa yang menggunakan dua rangkaian mudah alih yang dibenarkan di wilayah itu – Jawwal dan Wataniya – dipantau, katanya.

Pada bila-bila masa, ratusan askar sedang mendengar perbualan menerusi rangkaian itu. Pemantauan audio terbahagi kepada dua kumpulan.

Pertama ialah rakyat Palestin yang aktif dalam politik atau yang mewakili ancaman keselamatan pada pandangan Israel. Tahap kedua pemantauan digunakan oleh Shin Bet, perkhidmatan keselamatan dalaman, untuk mencari “titik tekanan” dalam masyarakat Palestin.

Rejim Israel mungkin mencari gay yang boleh dipaksa untuk melaporkan tentang saudara mereka, atau lelaki yang curang kepada isterinya. Mendapat seseorang yang banyak hutang juga bermakna dia boleh dihubungi dan ditawar wang untuk membayar hutangnya sebagai pertukaran untuk kerjasamanya membekalkan maklumat.

“Ini adalah cara di mana Shin Bet memperoleh kuasa ke atas rakyat Palestin yang akhirnya memaksa mereka untuk bekerjasama atau mendedahkan perkara berkaitan orang lain, dan itu semua adalah sebahagian daripada sistem kawalan,” kata veteran askar itu.

Veteran tentera itu memberitahu MEE susulan pendedahan Washington Post mengenai Blue Wolf, teknologi pengecaman muka yang memberi amaran kepada tentera di pusat pemeriksaan untuk menahan suspek.

Sistem pengawasan dan pemantauan besar-besaran ke atas telefon bimbit itu dilakukan oleh tentera Yahudi Israel yang mempelajari bahasa Arab sebagai sebahagian daripada syarat perkhidmatan mereka.

Mereka dipantau oleh tentera ‘Druze’ atau tentera Yahudi berketurunan Syria yang bahasa ibundanya bahasa Arab. Mereka menyalin perbualan rakyat Palestin, menterjemahkan teksnya sebelum dihantar ke unit perisikan tentera dan Shin Bet.

Laporan Washington Post pada Isnin, menggambarkan tahap pengawasan yang baru di seluruh Tebing Barat dipanggil Blue Wolf.

Blue Wolf ialah teknologi telefon pintar yang menangkap imej rakyat Palestin di Tebing Barat yang diduduki dan kemudian memadankannya dengan pangkalan data yang dikendalikan oleh tentera dan perisikan Israel.

Sistem itu dipercayai menjadi sebahagian daripada dasar pengawasan yang lebih luas, yang dimulakan oleh tentera Israel pada 2016, menggunakan teknologi pengecaman muka, penderia dan kamera untuk memantau rakyat Palestin di Baitulmaqdis Timur dan Tebing Barat yang diduduki.

Namun terbaharu, ianya bukannya mengambil gambar daripada kamera pegun, tetapi Blue Wolf memberi tentera Israel keupayaan untuk merakam imej daripada telefon pintar dan kemudian menggunakan aplikasi untuk mencari pangkalan data.

Aplikasi itu kemudiannya mempunyai sistem berkod warna yang menunjukkan sama ada individu tertentu harus ditangkap atau dibenarkan melepasi sekatan. – Agensi


Ringgit dibuka tinggi berbanding dolar AS

Ringgit menokok berbanding dolar Amerika Syarikat (AS) ketika dibuka hari ini meskipun mata wang AS itu mengukuh susulan peningkatan Indeks Dolar yang naik 0.07 peratus kepada 96.085 mata, di tengah-tengah mudah tunai yang tipis di pasaran, menurut penganalisis.

Pada 9 pagi, mata wang tempatan naik kepada 4.1810/1840 berbanding dolar AS daripada 4.1815/1850 sewaktu ditutup pada Isnin, lapor Bernama.

Ketua Ahli Ekonomi Bank Islam Malaysia Bhd, Mohd Afzanizam Abdul Rashid berkata dolar AS turut menyaksikan peningkatan berbanding euro, yen Jepun dan pound Britain.

“Prestasi aset-aset berisiko seperti ekuiti adalah baik dengan indeks petunjuk pasaran seperti Purata Perindustrian Dow Jones, S&P500 dan NASDAQ kesemuanya menokok selepas cuti Krismas, menunjukkan sentimen mengambil risiko yang luas,” katanya.

Pada masa yang sama, beliau berkata dari segi komoditi, minyak mentah Brent naik 3.68 peratus kepada AS$78.94 setong.

“Berdasarkan situasi ini, ringgit diihat agak konstruktif,” katanya.

Bagaimanapun, Mohd Afzanizam menjangka unit domestik akan didagangkan dalam jajaran kecil selepas mata wang itu melepasi paras sokongan serta-merta pada RM4.1862 semalam.

“Oleh itu, ringgit dijangka kekal berada pada sekitar RM4.1800 hari ini,” katanya.

Sementara itu, ringgit diniagakan paling rendah berbanding kumpulan mata wang utama, kecuali berbanding yen Jepun yang meningkat kepada 3.6388/6417 daripada 3.6462/6496 sewaktu ditutup pada Selasa.

Unit tempatan merosot berbanding pound Britain kepada 5.6184/6225 daripada 5.6040/6087 semalam, susut berbanding euro kepada 4.7371/7405 daripada 4.7284/7324, dan turun berbanding dolar Singapura kepada 3.0838/0865 daripada 3.0789/0820 sebelum ini.


JAIS tangkap jurucakap Hizbut Tahrir

Jabatan Agama Islam Selangor (JAIS) menangkap semula jurucakap Hizbut Tahrir Malaysia (HTM), Abdul Hakim Othman, di pekarangan Mahkamah Syariah Hulu Langat di Bandar Baru Bangi, hari ini.

Dia ditangkap oleh sepasukan anggota penguatkuasa JAIS selepas selesai menghadiri perbicaraan kes penangkapannya dan tiga lagi anggota HTM di mahkamah itu. Ini adalah tangkapan kedua dilakukan terhadapnya, selepas kali pertama pada 4 Disember 2015.

HTM dalam kenyataannya berkata, Abdul Hakim ditahan kira-kira jam 2 petang selepas Hakim Mahkamah Rendah Syariah Johor Bahru, Mohd Afizul Hakim Ibakarim, mengeluarkan waran tangkap ke atasnya.

Katanya, waran itu memberi kuasa kepada Ketua Penolong Pengarah JAIS untuk menangkap dan membawa Abdul Hakim ke pejabat Jabatan Agama Islam Negeri Johor (JAINJ) untuk memberi keterangan mengikut Seksyen 58 (2) Enakmen Tatacara Jenayah Syariah (Negeri Johor) 2003.

“Tangkapan itu dipercayai ada kaitan dengan tindakan Abdul Hakim menghantar memorandum bantahan ke Jabatan Mufti Johor pada 27 September tahun lalu, bagi membantah fatwa yang memfitnah HTM.

“HTM juga mempersoalkan sama ada Mahkamah Syariah di Johor boleh memberi kuasa kepada JAIS untuk menangkap seseorang di luar negeri itu, sedangkan bidang kuasa mereka hanya terhad di dalam negeri masing-masing,” kata kenyataan itu.

Pada 2015 lalu, Jawatankuasa Fatwa Negeri Selangor mewartakan bahawa fahaman dan ajaran Hizbut Tahrir adalah bercanggah dan menyeleweng daripada ajaran Islam yang sebenar menurut pegangan Ahli Sunnah Wal Jamaah.


Dakwaan terima arahan China tak benar, kedaulatan negara tak dikompromi

Kedaulatan negara tidak akan dikompromi dan dakwaan mengatakan Malaysia menerima arahan dari China adalah tidak benar, tegas Datuk Seri Hishammuddin Hussein.

Menteri Kanan Pertahanan menjelaskan kekeliruan yang cuba dipolemikkan pembangkang itu dengan berkata cadangan kementeriannya untuk mendapatkan pandangan China dalam isu pembentukan kerjasama tiga hala antara Australia, United Kingdom (UK) dan Amerika Syarikat (AS) (AUKUS) hanya sekadar mendapatkan maklum balas.

Katanya, kenyataan Pakatan Harapan (PH) tidak berasas kerana apa yang beliau maklumkan kepada Dewan Rakyat adalah bagi mendapatkan pandangan serta maklum balas China, jauh sekali untuk dapatkan arahan daripada republik itu.

“Ingin saya jelaskan semula, cadangan mendapatkan pandangan China terhadap isu AUKUS supaya Malaysia dan negara Asia Tenggara lain boleh ambil tindakan proaktif.

“Malaysia baik dengan dua-dua pihak, China atau pun Amerika Syarikat, saling menghormati. Tidak ada yang boleh laga-lagakan hubungan baik negara dengan dua kuasa besar itu.

“Namun, kemesraan kita itu tidak bermakna kita akan berkompromi terhadap kedaulatan negara kita,” katanya menurut laporan media hari ini.

Terdahulu, Hishammuddin meninjau Pusat Pemberian Vaksin (PPV) pandu lalu di Batalion ke-6 Rejimen Renjer Diraja (6RRD), Kem Ulu Tiram.

Terdahulu, pembangkang mendakwa cadangan Malaysia mendapatkan pandangan China itu, sebagai menerima arahan daripada kuasa besar itu.

Rabu lalu, Hishammuddin dilaporkan memaklumkan Malaysia akan mendapatkan pandangan daripada China, khususnya dalam aspek pertahanan berhubung pembentukan AUKUS.

Hishammuddin dilaporkan berkata, pihaknya bercadang untuk melakukan lawatan kerja ke republik itu dalam tempoh terdekat bagi membincangkan mengenai perkara berkenaan.


Polis terima laporan himpunan baju hitam berjuang demi Anwar

Lebih 20 laporan polis diterima seluruh negara berhubung himpunan haram baju hitam yang berjuang untuk mengangkat bakal Perdana Menteri, Datuk Seri Anwar Ibrahim sebagai ketua mereka.

Laporan dibuat oleh orang ramai yang membantah tindakan penganjur mengadakan perhimpunan itu di ibu negara semalam.

Perkara itu disahkan Ketua Polis Negara, Datuk Seri Acryl Sani Abdullah Sani yang memaklumkan seramai 29 individu yang terlibat dalam perhimpunan haram pada Sabtu sudah dikenal pasti.

Jelasnya kesemua individu itu akan dipanggil untuk memberi keterangan.

“Setakat ini 29 individu telah dikenal pasti dan akan dipanggil untuk melengkapkan kertas siasatan manakala beberapa individu lain masih dalam proses dikenal pasti daripada rakaman video dan gambar.

“Kesemua individu yang terlibat diminta memberikan kerjasama dalam siasatan penganjuran perhimpunan tersebut,” katanya dalam kenyataan hari ini.

Dalam pada itu jelas Acryl Sani, pemantauan pihak polis mendapati terdapat pelanggaran prosedur operasi standard (SOP) oleh peserta perhimpunan tersebut.

“Pemantauan PDRM semasa perhimpunan berkenaan telah mengesan insiden-insiden dimana penganjur dan peserta perhimpunan secara jelas telah melanggar syarat-syarat SOP PPN serta Peraturan-Peraturan Pencegahan dan Pengawalan Penyakit Berjangkit (Langkah-Langkah di dalam kawasan tempatan jangkitan) 2021 yang sedang berkuat kuasa.

“Polis telah memulakan siasatan ke atas penganjur dan peserta perhimpunan berkenaan di bawah Peruntukan Akta 342 dan akta-akta lain yang relevan,” jelasnya lagi.


Dipetik dalam kes rasuah Zahid, anak saudara Dr M buat penafian

Selepas nama dipetik semasa perbicaraan kes rasuah melibatkan Datuk Seri Ahmad Zahdi Hamidi baru-baru ini, akhirnya anak saudara Tun Dr Mahathir Mohamad pula tampil membuat penafian secara terbuka.

Anak saudara bekas Perdana Menteri, Tan Sri Rahmat Abu Bakar menafikan dakwaan yang dibuat saksi Ultra Kirana Sdn Bhd (UKSB) kononnya menerima sumbangan politik RM2.6 juta bagi pihak Dr Mahathir sebelum ini.

Rahmat menjelaskan ditawarkan untuk mengambil alih 50% saham syarikat itu pada 13 Julai 2018 dan dijanji RM1.3 juta sebulan sebagai pengerusi dan penasihat syarikat tersebut tetapi sudah memulangkan semula wang tunai yang diberikan kepadanya.

“Saya dijanji imbuhan sebanyak RM1.3 juta sebulan sebagai pengerusi dan penasihat. Inilah bayaran yang saya terima dalam bentuk wang tunai. Kemudian saya telah kembalikan wang tunai ini kepada UKSB kerana khuatir dengan asasnya.

“Bagaimanapun, pada 14 Nov 2018, saya meletak jawatan sebagai pengerusi dan penasihat,” katanya dalam kenyataan hari ini.

Beliau berkata, keputusan meletak jawatan dibuat selepas menerima nasihat Ketua Pengarah Pusat Governans, Integriti dan Anti-Rasuah (GIACC), Tan Sri Abu Kassim Mohamed ketika itu.

“Saya akur kepada nasihat tersebut berdasarkan maklumat bahawa UKSB merupakan syarikat bermasalah. Terkait dengan UKSB akan mendatangkan lebih mudarat,” jelasnya lagi.

Susulan itu, katanya, beliau turut membatalkan niat mengambil alih apa jua kepentingan dalam syarikat berkenaan yang kini terkait dengan perbicaraan kes rasuah Presiden UMNO, Zahid.

Katanya, semua tindakan diambilnya tercatat dalam surat-menyurat antara dirinya dengan pihak berkaitan, sekali gus berbeza dengan kenyataan Tan yang hanya bersandarkan buku lejar.

“Ini berbeza dengan kenyataan yang dibuat David Tan yang bersandar kepada buku lejar yang merupakan rekod pengurusan UKSB dan tidak ada bukti surat atau pun dokumen,” katanya.

Beliau memberi amaran kepada Tan untuk menarik balik tuduhan berhubung RM2.6 juta itu atau berdepan tindakan susulan.

“Oleh itu, sekali lagi saya tegaskan kenyataan berhubung sumbangan politik berjumlah RM2.6 juta adalah palsu, fitnah dan berniat jahat.

“Dr Mahathir tidak terlibat dan tidak tahu tentang kaitan saya dengan UKSB,” ujarnya lagi.

Kelmarin, Dr Mahathir dinamakan antara individu yang menerima derma politik RM2.6 juta dari UKSB untuk partinya ketika itu, Bersatu, selepas Pilihan Raya Umum Ke-14 (PRU-14).

Tan memberitahu Mahkamah Tinggi Kuala Lumpur semasa perbicaraan kes rasuah Zahid, wang itu diserahkan melalui Rahmat yang juga anak saudara Dr Mahathir.


Dua kali kalah PRN, Anwar masih pujuk DAP dan Amanah sokongnya sebagai calon PM

Walaupun dua kali tewas dengan memalukan dalam dua Pilihan Raya Negeri (PRN) di Melaka dan Sarawak, Datuk Seri Anwar Ibrahim masih cuba melobi rakan parti blok pembangkang, Pakatan Harapan (PH) supaya mencalonkan dirinya sebagai calon Perdana Menteri (PM) gabungan itu.

Anwar masih cuba hidup dalam fantasi dengan berangan dirinya masih relevan untuk menjadi PM dan cuba membuktikan dirinya masih relevan bagi DAP serta Amanah mengekalkannya sebagai calon PM kepada PH.

Dua PRN sudah berlalu, parti PKR yang dipimpinnya gagal memenangi satu kerusi pun, bahkan rakan sekutunya juga tewas teruk apabila gagal mengekalkan kerusi yang ditandingi sebelum ini.

Bagaimanapun, Anwar masih berterusan cuba menyakinkan dirinya perlu dikekalkan sebagai Ketua Pembangkang dan satu-satunya calon PM bagi PH dan tidak boleh ada calon lain.

Namun, pengumuman Warisan untuk masuk dalam politik nasional dengan melebarkan sayapnya ke Semenanjung memberi tamparan dan cabaran terhadapnya.

Presiden Warisan, Datuk Seri Shafie Apdal secara rasmi mengesahkan partinya yang diasaskan di Sabah akan menjadi sebuah parti nasional dan akan masuk bertanding dalam pilihan raya umum (PRU) nanti.

Pengumuman Shafie itu secara tidak langsung memberi isyarat jelas Anwar akan dicabar sebagai calon PM, malah blok pembangkang kini mempunyai alternatif calon lain selain Presiden PKR itu.

Anwar sebelum ini selesa kerana tidak mempunyai pencabar dikalangan pemimpin blok pembangkang yang akan mencabarnya bagi jawatan nombor satu tersebut, namun beliau kini sudah ada pencabar terdekat iaitu Shafie.

Difahamkan Anwar mula kepanasan selepas pengumuman Shafie tersebut dan sedang berusaha untuk memujuk DAP serta Amanah agar mengekalkannya sebagai satu-satunya calon PM mereka.

Tetapi, sumber memberitahu DAP sudah dingin dengan Anwar dan mula tidak selesa dengan percaturan politik yang dilihat banyak merugikan mereka.

Spekulasi wujud gerakan dikalangan pemimpin DAP yang mahu menyingkirkan Anwar bukan lagi cerita dongeng tetapi ia sah wujud dan sedang dirancang dengan rapi.

Bagaimanapun Anwar dapat menghidu gerakan tersebut selepas menerima maklumat dalaman beberapa wakil DAP dalam parti yang setia kepadanya.

Individu pertama yang mengesahkan wujud gerakan untuk menurunkan Anwar daripada mengetuai PH adalah bekas pemimpin DAP Johor, Dr Boo Cheng Hau.

Cheng Hau mendakwa terdapat beberapa mesyuarat dalam talian, Zoom diadakan dalam kalangan MP, bekas menteri dan akar umbi DAP sebenarnya cuba memujuk supaya tidak menyokong Anwar sebagai calon Perdana Menteri (PM) bagi PH, sebaliknya memilih Tun Dr Mahathir Mohamad.

Pendedahan itu juga disahkan kemudiaannya Setiausaha Pemuda PKR, Ahmad Syukri Ab Razak yang mengakui terdapat beberapa pemimpin DAP yang cenderung menyokong Dr Mahathir sebagai calon PM dan membuat kritikan terbuka kepada Presiden PKR itu.

“Kita tak terkejut dengan pendedahan ini sebab bagi kita sikap beberapa kepimpinan DAP terhadap Dr Mahathir dan kecenderungan mereka menyokong bukan lagi perkara yang tersembunyi, ia dapat dilihat dengan jelas.

“Beberapa pemimpin DAP cenderung memihak dan lebih bersimpati kepada Dr Mahathir dan sikap kritikal beberapa pemimpin DAP terhadap Anwar juga bukan perkara yang boleh disorok lagi, ia memang berlaku,” katanya dipetik dalam satu laporan media sebuah portal.

Keputusan yang memalukan dalam PRN Sarawak juga semakin meresahkan DAP, difahamkan pemimpin atasan sedang mencari jalan untuk memberitahu Anwar supaya berundur secara terhormat atau ditendang keluar.

“Kekalahan PRN Sarawak selepas kekalahan memalukan di Melaka sangat membimbangkan… Gambaran semakin jelas apa yang akan berlaku selepas ini sekiranya Anwar kekal mengetuai PH.

“DAP sudah tidak boleh tahan dengan Anwar yang disifatkan sebagai liabiliti dan sedang mencari jalan segera untuk membuang Anwar,” kata sumber parti.

Menyedari perkara tersebut, Anwar kini cuba mencari jalan dengan menggunakan pemimpin atasan DAP yang setia kepadanya dengan memujuk mereka supaya mengekalkannya sebagai calon PM bagi PH.

Namun, beliau perlu memberikan alasan dan hujah yang munasabah untuk menunjukkan dirinya masih relevan kepada gabungan itu kerana sudah jelas rakyat kini tidak lagi menyokongnya.

“Anwar sudah tidak lagi popular dan rakyat sudah tidak mempercayainya lagi… Sokongan dan pengaruhnya sudah terhakis, rakyat tidak melihatnya sebagai ikon kepada perjuangan untuk membela nasib rakyat,” kata sumber lagi.

Namun, DAP boleh memilih untuk kekal bersama dengan Anwar dan berdepan risiko bakal kehilangan lebih banyak kerusi dalam PRU-15 nanti kerana sanggup melayani strategi bodoh Anwar yang berterusan dan tidak serik berunding dengan Presiden UMNO Datuk Seri AHmad Zahid Hamidi.

Paling tidak boleh dilupakan orang ramai adalah bagaimana Anwar boleh mengeluarkan kenyataan mempertahankan pemimpin UMNO yang lompat parti dengan memberi label ‘katak berprinsip’ sehingga mengakibatkan rakyat hilang kepercayaan kepada blok pembangkang, PH.


Deutsche Bank hanya tahu ‘penipuan’ lepas pindah AS$1 bilion wang 1MDB

Syarikat milik Kementerian Kewangan (MoF), 1Malaysia Development Berhad (1MDB) telah memetik perdana menteri ketika itu Datuk Seri Najib Razak apabila menggesa Deutsche Bank membantu syarikat itu mempercepatkan pemindahan AS$1 bilion kepada dua akaun luar negara pada September 2009, malah telah memberikan masa tertentu dengan mahu ia dilakukan sebelum jam 4 petang pada hari itu.

Jacqueline Ho, bekas pengarah urusan (ketua jualan korporat pasaran global) Deutsche Bank (M) Berhad berkata demikian semasa memberi keterangan sebagai saksi pendakwaan ke-30 dalam perbicaraan Najib berhubung penyelewengan lebih RM2 bilion dana 1MDB di Mahkamah Tinggi Kuala Lumpur hari ini.

Menurutnya 1MDB pada 29 September 2009 telah memberikan dua dokumen kepada Deutsche Bank, termasuk kelulusan bertulis Bank Negara Malaysia pada 29 September kepada 1MDB, untuk memindahkan AS$1 bilion dana syarikat ke akaun bank BSI 1MDB-PetroSaudi bagi tujuan memperoleh 40 peratus saham dalam firma usahasama 1MDB PetroSaudi Limited di Kepulauan British Virgin.

Dokumen lain ialah minit mesyuarat lembaga pengarah 1MDB pada 26 September 2009 di mana lembaga pengarah meluluskan pengarah eksekutif 1MDB ketika itu, Casey Tang sebagai pegawai diberi kuasa untuk meluluskan dan melaksanakan transaksi AS$1 bilion itu.

Bagaimanapun, pada pagi 30 September, pegawai 1MDB memaklumkan Deutsche Bank untuk memindah keluar AS$1 bilion dana 1MDB ke dua akaun bank.

Memetik laporan MalayMail, Ho memberitahu tentang pelbagai usaha dan langkah yang diambil oleh Deutsche Bank untuk menyemak perubahan mendadak dalam arahan terhadap AS$1 bilion sebelum ia membuat pemindahan, termasuk mendapatkan pengesahan bahawa Bank Negara Malaysia telah meluluskan perubahan itu.

Ho berkata Tang telah meminta Deutsche Bank untuk melaksanakan pemindahan AS$1 bilion itu secepat mungkin kerana ia didakwa transaksi kerajaan kepada kerajaan.

“Kemudian, Casey Tang terus mendesak DBMB sekali lagi, bahawa DBMB perlu mempercepatkan proses pemindahan wang kerana Perdana Menteri ketika itu, Datuk Seri Najib Razak, mahu membuat kenyataan akhbar mengenai projek usahasama 1MDB dengan PetroSaudi International Ltd oleh itu, kami digesa untuk mempercepatkan proses pengiriman wang AS$1 bilion ke dalam kedua-dua akaun tersebut,” katanya hari ini.

Peguam Najib, Wan Aizuddin Wan Mohammed membantah bahagian keterangan Ho mengenai kenyataan akhbar Najib yang didakwa sebagai khabar angin, tetapi terus bertanya bagaimana ini berlaku.

Ho berkata Tang telah datang ke pejabat Deutsche Bank – yang berada di bangunan yang sama dengan pejabat 1MDB – dan membuat permintaan untuk segera melaksanakan transaksi itu.

“Beliau kata bolehkah anda semua memproses transaksi ini dengan cepat, kami akan duduk di sini dan tunggu dan berikan kami pengesahan, bolehkah anda lakukan sebelum empat, kerana kenyataan akhbar oleh perdana menteri, beliau akan mengumumkannya, kami memerlukan transaksi untuk dilakukan sebelum itu,” katanya.

Aizuddin: Perwakilan yang dikatakan oleh Casey ini mendorong anda untuk melakukan transaksi ini secepat mungkin?

Ho: Saya tidak fikir – saya rasa ya dan tidak. Dalam erti kata yang kami akan melakukannya pada hari itu pula, ia akan melalui giliran, untuk urus niaga dolar AS kami mungkin akan menyelesaikannya sekitar lima atau enam petang, tetapi kerana dia mahu ia dilakukan sebelum empat, saya telah meminta operasi saya mengutamakan kiriman wang, sebelum pelanggan lain.

Aizuddin bertanya sama ada Deutsche Bank akan menangguhkan urus niaga AS$1 bilion sehingga tarikh berikutnya atau jika tindakannya berbeza daripada proses biasa, jika Tang tidak menyebut perdana menteri mahu membuat kenyataan akhbar.

Ho kemudian berkata Deutsche Bank pastinya tidak akan menangguhkannya ke hari berikutnya, kerana 1MDB melalui pegawainya Tang telah “memberi arahan yang sangat ketat untuk menghantarnya pada 30hb” September dan bahawa tidak mungkin bank itu akan menangguhkannya.

Ho berkata: “Pada masa itu, kami diberitahu ini adalah transaksi G2G (kerajaan-ke-kerajaan) yang penting, bank itu berada di bawah tanggapan bahawa 1MDB akan menjadi seperti Khazanah Nasional dalam erti kata ia akan menjadi kenderaan pelaburan kerajaan.

“Jadi sejak itu, jelas sekali ia dimiliki oleh Kementerian Kewangan dan Datuk Seri Najib juga menteri kewangan, jadi wajarlah beliau mahu memberikan kenyataan akhbar mengenai pelaburan yang besar,” katanya.

Selepas urus niaga AS$1 bilion selesai dan dana dihantar ke dua akaun bank pada kira-kira jam 3 petang hari itu, Ho berkata dia telah menyemak dan mendapati kenyataan akhbar itu memang dibuat sekitar jam 4 petang hari yang sama berdasarkan artikel berita versi dalam talian.

Menurutnya beliau telah menyerahkan artikel berita itu kepada jabatan pematuhan Deutsche Bank melalui rangkaian e-mel sebagai sebahagian daripada dokumentasi mengenai 1MDB bahawa mereka mempunyai usahasama dan pelaburan dan bahawa pengumuman awam mengenainya.

Apabila dilihat semula, Ho berkata dia kini tahu bahawa urusniaga AS$1 bilion itu adalah untuk tujuan penipuan.

Ditanya sama ada dia kini tahu sama ada status pelaburan AS$1 bilion itu adalah pelaburan benar serta berdasarkan apa yang dia baca dalam berita tentang 1MDB dan apa yang pihak berkuasa telah bayangkan atau memberitahunya semasa siasatan 1MDB, Ho berkata:

“Saya teka apa yang dibayangkan atau tersirat, ia pada dasarnya adalah penipuan, ya.” Beliau bersetuju wang AS$1 bilion yang sepatutnya dihantar kepada firma usahasama yang dikatakan 1MDB-PetroSaudi sebaliknya telah pergi ke tempat lain.

Hanya beberapa hari selepas AS$1 bilion dihantar, Deutsche Bank telah mengetahui bahawa salah satu akaun – yang menerima AS$700 juta – sebenarnya adalah Good Star Limited, bukannya PetroSaudi International seperti yang didakwa oleh 1MDB pada mulanya ketika hari urus niaga.

Pada masa itu, Deutsche Bank telah bertanya 1MDB tetapi 1MDB mendakwa Good Star adalah anak syarikat kepada rakan usaha sama 1MDB yang dikatakan PetroSaudi International Limited.

Aizuddin: Sekarang saya kembali kepada perkara yang difikirkan semula ini, jadi anda kini tahu betul bahawa AS$700 juta telah tersilap dihantar dan Good Star adalah entiti yang dimiliki oleh Low Taek Jho?

Ho: Ya, betul.

Pada hari pertama perbicaraan, pihak pendakwaan berkata ia akan menunjukkan bahawa AS$24.5 juta daripada AS$700 juta kepada Good Star telah berakhir dengan seorang “Putera Faisal”, yang kemudiannya didakwa telah memindahkan AS$20 juta (bersamaan dengan RM60,629,839.43) ke akaun bank peribadi Najib dalam dua transaksi bernilai AS$10 juta setiap satu pada Februari 2011 dan Jun 2011.

Najib, 67, menghadapi empat tuduhan menggunakan kedudukannya untuk memperoleh suapan berjumlah RM2.3 bilion dana 1MDB.

Ahli Parlimen Pekan itu juga didakwa atas 16 tuduhan menerima wang hasil aktiviti haram daripada akaun Tanore Finance Corporation di Falcon Private Bank, Singapura ke akaun AmIslamic Bank Berhad miliknya sebelum memindahkannya semula ke akaun milik Tanore berjumlah RM2,196,786,711.87.

Dia turut didakwa dengan lima tuduhan, menggunakan hasil daripada aktiviti haram untuk disalurkan kepada lima pihak.

Ia membabitkan RM20,000,000 kepada Pertubuhan Kebangsaan Melayu Bersatu (UMNO); UMNO Bahagian Batu Kawan (RM100,000); ahli perniagaan, Lim Soon Peng (RM246,000); ORB Solutions Sdn. Bhd (RM2,000,000) dan Semarak Konsortium Satu Sdn Bhd (RM303,000).